**NAJVYŠŠÍ KONTROLNÝ ÚRAD**

**SLOVENSKEJ REPUBLIKY**



**S T A N O V I S K O**

**Najvyššieho kontrolného úradu Slovenskej republiky**

**k návrhu štátneho záverečného účtu Slovenskej republiky za rok 2019**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Bratislava, jún 2020**

Obsah

[Zoznam skratiek 1](#_Toc43218059)

[Zhrnutie 2](#_Toc43218060)

[1. Ekonomický rámec rozpočtového hospodárenia SR v roku 2019 5](#_Toc43218061)

[2. Hospodárenie verejnej správy v metodike ESA 2010 6](#_Toc43218062)

[2.1 Saldo verejnej správy 6](#_Toc43218063)

[2.2 Príjmy verejnej správy 8](#_Toc43218064)

[2.3 Výdavky verejnej správy 11](#_Toc43218065)

[2.4 Dlh verejnej správy 11](#_Toc43218066)

[2.5 Štátny dlh 12](#_Toc43218067)

[3. Hospodárenie štátneho rozpočtu na hotovostnej báze 13](#_Toc43218068)

[3.1 Základné rozpočtové ukazovatele 13](#_Toc43218069)

[3.2 Príjmy štátneho rozpočtu 14](#_Toc43218070)

[3.3 Výdavky štátneho rozpočtu 15](#_Toc43218071)

[3.4 Príjmy a výdavky rozpočtových kapitol 17](#_Toc43218072)

[4. Stanovisko k vybraným politikám a kapitolám ŠR 18](#_Toc43218073)

[4.1 Ministerstvo vnútra SR 18](#_Toc43218074)

[4.1.1 Vývoj v oblasti realizácie klientskych centier 18](#_Toc43218075)

[4.1.2 Systemizácia policajtov v štátnej správe 19](#_Toc43218076)

[4.2 Ministerstvo školstva, vedy, výskumu a športu SR 19](#_Toc43218077)

[4.2.1 Projekt Infovek 2 19](#_Toc43218078)

[4.2.2 Zabezpečovanie učebníc 21](#_Toc43218079)

[4.3 Ministerstvo zdravotníctva SR 23](#_Toc43218080)

[4.3.1 Oddlženie zdravotníckych zariadení 24](#_Toc43218081)

[4.3.2 Lieková politika 25](#_Toc43218082)

[4.3.3 Rezidentské štúdium 25](#_Toc43218083)

[4.4 Ministerstvo dopravy a výstavby SR 26](#_Toc43218084)

[4.4.1 Cestná doprava 27](#_Toc43218085)

[4.4.2 Železničná doprava 30](#_Toc43218086)

[5. Vzťah štátneho rozpočtu k EÚ 31](#_Toc43218087)

[6. Hospodárenie územnej samosprávy 35](#_Toc43218088)

[6.1 Hospodárenie obcí 35](#_Toc43218089)

[6.2 Hospodárenie VÚC 37](#_Toc43218090)

[Tabuľková príloha 38](#_Toc43218091)

# Zoznam skratiek

|  |  |  |  |
| --- | --- | --- | --- |
| SKRATKA | VÝZNAM | SKRATKA | VÝZNAM |
| b. c. | bežné ceny | NR SR | Národná rada SR |
| CKO | Centrálny koordinačný orgán | OECD | Organizácia pre hospodársku spoluprácu a rozvoj |
| COFOG | štatistická klasifikácia výdavkov verejnej správy | OP | operačný program |
| DPFO | daň z príjmov fyzických osôb | OPII | Operačný program Integrovaná infraštruktúra |
| DPH | daň z pridanej hodnoty | P | plán |
| DPPO | daň z príjmov právnických osôb | p. b. | percentuálny bod |
| D a RC | diaľnice a rýchlostné cesty | PO | prioritná os |
| EFSF | Európsky nástroj finančnej stability | PRV | Program rozvoja vidieka |
| ECB | Európska centrálna banka | PS | Program stability |
| EK | Európska komisia | R | rozpočet |
| ESA 2010 | Európsky systém národných účtov | RIS | Rozpočtový informačný systém |
| ESO | Efektívna, Spoľahlivá a Otvorená verejná správa | RVS | rozpočet verejnej správy |
| EÚ | Európska únia | S | skutočnosť |
| EŠIF | Európske štrukturálne a investičné fondy | s. c. | stále ceny |
| FSZP | Fondy sociálneho a zdravotného poistenia | SR | Slovenská republika |
| HDP | hrubý domáci produkt | SŠHR SR | Správa štátnych hmotných rezerv SR |
| HTA | Hodnotenie zdravotníckych technológií | ŠÚ SR | Štatistický úrad SR |
| IFP | Inštitút finančnej politiky | ŠR | štátny rozpočet |
| IROP | Integrovaný regionálny operačný program | TEN-T | Transeurópska dopravná sieť |
| KC | klientske centrum | ŠZÚ SR | štátny záverečný účet SR |
| MDV SR | Ministerstvo dopravy a výstavby SR | ÚHP | Útvar hodnoty za peniaze |
| MF SR | Ministerstvo financií SR | ÚVO | Úrad pre verejné obstarávanie |
| MH SR | Ministerstvo hospodárstva SR | ÚV SR | Úrad vlády SR |
| MO | medzinárodné organizácie | V4 + 2 | Slovenská republika, Česká republika, Poľsko, Maďarsko + Rakúsko a Slovinsko |
| MO SR | Ministerstvo obrany SR | VaI | Výskum a inovácie |
| MPRV SR | Ministerstvo pôdohospodárstva a rozvoja vidieka SR | VpDP | Výbor pre daňové prognózy |
| MPSVR SR | Ministerstvo práce, sociálnych vecí a rodiny SR | VpMP | Výbor pre makroekonomické prognózy |
| MV SR | Ministerstvo vnútra SR | VO | verejné obstarávanie |
| MŠVVaŠ SR | Ministerstvo školstva, vedy, výskumu a športu SR | VPS | Všeobecná pokladničná správa |
| MTO | strednodobý rozpočtový cieľ | VÚC | vyšší územný celok |
| MZ SR | Ministerstvo zdravotníctva SR | VS | verejná správa |
| MŽP SR | Ministerstvo životného prostredia SR | VZP | verejné zdravotné poistenie |
| NCZI | Národné centrum zdravotníckych informácií | ZSSK | Železničná spoločnosť Slovensko, a. s. |
| NDS | Národná diaľničná spoločnosť, a. s. | ZŠ | základná škola |
| NKÚ SR | Najvyšší kontrolný úrad SR | ŽSR | Železnice SR |
| NPC | Scenár nezmenených politík | ZÚ | záverečný účet |

# Zhrnutie

Stanovisko NKÚ SR k návrhu ŠZÚ SR za rok 2019 je vypracované v súlade s ustanovením § 5 ods. 1 zákona o NKÚ SR a vychádza z kontrol vykonaných NKÚ SR v rokoch 2019 a 2020 v kapitolách štátneho rozpočtu a v ostatných subjektoch VS. NKÚ SR na základe výsledkov kontrol a analytickej činnosti dospel k týmto záverom a odporúčaniam.

Schodok verejnej správy SR, vykázaný v metodike ESA 2010 (jednotnej metodike pre členské krajiny EÚ), dosiahol v roku 2019 výšku 1 220 mil. eur, čo predstavuje 1,3 % HDP. Medziročne tak stúpol o 9,6 %. Rozpočet pritom počítal s vyrovnaným hospodárením. **NKÚ SR konštatuje, že na základe predbežných výsledkov nebol hlavný cieľ rozpočtu VS splnený.** Výsledky hospodárenia za rok 2019 ukazujú, že vláda neurobila dostatočné kroky k zlepšeniu hospodárenia, naopak, prispela k navýšeniu deficitu VS. **Najvýraznejšie sa na navýšení schodku VS podieľal štátny rozpočet. K zvýšeniu schodku VS došlo aj vďaka zdravotníckym zariadeniam, obchodným spoločnostiam štátu, či ZSSK.**

Tento výsledok hospodárenia bol dosiahnutý v podmienkach pomalšieho rastu ekonomiky než v roku 2018. Reálny HDP v roku 2019 vzrástol medziročne o 2,3 %, čo je o 1,75 p. b. menej ako v predchádzajúcom roku. Naproti tomu však mzdová báza rástla rýchlejšie než predpokladal rozpočet, pretože trh práce sa vyvíjal nad očakávania. Vo výsledku tak – aj napriek tomu, že slovenská ekonomika nerástla plánovaným tempom – **príjmy VS prekonali očakávania rozpočtu o 6,2 %**. Podľa akruálnych výsledkov hospodárenia dosiahli príjmy VS v roku 2019 výšku 39,2 mld. eur, medziročne tak vzrástli o 7,6 %. Z toho najvyšší nárast oproti rozpočtovaným príjmom zaznamenali granty a transfery, ktoré prekročili rozpočet o 1 036,5 mil. eur. **Napriek medziročnému rastu daňových príjmov o 5,9 % boli tieto príjmy oproti schválenému rozpočtu nižšie o 143,2 mil. eur.** Nenaplnenie rozpočtovaných daňových príjmov bolo spôsobené najmä zrušením osobitného odvodu obchodných reťazcov (150 mil. eur) a nenaplnením príjmov zo zavedenia eKasy a nanomarkerov (90 mil. eur). Najrýchlejší medziročný rast zaznamenali DPFO zo závislej činnosti (o 10,2 %), DPH (8,1 %) a odvodové príjmy (6,1 %). Najpomalšie rástli spotrebné dane (2,5 %). Príčinou nenaplnenia rozpočtovanej sumy spotrebnej dane z minerálneho oleja bolo oslabenie ekonomickej aktivity.

**Príjmy fondov sociálneho zabezpečenia boli vyššie oproti rozpočtu o 13 mil. eur.** Najväčšiu zásluhu na vyššom výbere mali sociálne odvody, kde sa prejavil priaznivý vývoj na trhu práce, vďaka čomu boli nakoniec vyššie o 33 mil. eur. Naopak, zdravotné odvody boli oproti rozpočtu nižšie o 20 mil. eur a to z dôvodu výrazne nižšieho vplyvu zdravotného zúčtovania. Výnos fondov sociálneho zabezpečenia bol negatívne ovplyvnený aj dodatočnými legislatívnymi opatreniami (oslobodenie rekreačných poukazov od daní a odvodov a oslobodenie nepeňažného benefitu pre zamestnanca na ubytovanie).

Celkové výdavky VS dosiahli v minulom roku takmer 40,4 mld. eur, čo je oproti schválenému rozpočtu o 9,5 % viac. MF SR pre rok 2019 pôvodne plánovalo o takmer 460 mil. eur nižšie výdavky oproti roku 2018. **Výdavky rozpočtu VS rástli rýchlejším tempom ako príjmy a výrazným spôsobom navýšili deficit verejných financií.**

Konsolidovaný dlh VS v metodike ESA 2010 dosiahol k 31. 12. 2019 sumu 45 202 mil. eur, čo predstavuje **48 % HDP**. Dlh VS sa tak prvýkrát od roku 2012 nachádzal mimo sankčného pásma podľa ústavného zákona o rozpočtovej zodpovednosti. **Slovensko patrí medzi krajiny s nižším dlhom, ale v dobrých ekonomických časoch nevyužilo šancu na jeho zníženie a vytvorenie rezervy na horšie časy.**

Hospodárenie ŠR, vykázané na hotovostnom princípe, v roku 2019 dosiahlo príjmy 15 826 mil. eur, výdavky 18 027 mil. eur a schodok 2 201 mil. eur. Skutočný schodok ŠR bol v porovnaní so zákonom rozpočtovanou sumou vyšší o 160 mil. eur. **Hotovostný schodok ŠR bol hlavnou príčinou zvyšovania štátneho dlhu a tým aj dlhu VS,** **zámery rozpočtovej politiky vo vybraných oblastiach sa však podarilo naplniť.**

Na príjmovej strane bolo problematické rozpočtovanie kapitálových príjmov, ktoré bývajú každoročne nadhodnocované. Uvedené súvisí s rozpočtovaním predaja prebytočného majetku v kapitole MV SR, kde nedošlo k jeho naplneniu už 8. rok. **Z toho dôvodu NKÚ SR navrhuje do budúcna upravovať rozpočet podľa reálne očakávaného príjmu z predaja prebytočného majetku.** Na strane výdavkov **NKÚ SR konštatuje, že výška kapitálových výdavkov opäť neprispela k odstráneniu modernizačného dlhu, a tak rekonštrukcie, modernizácie a nákupy objektov a ich realizácia sa budú musieť opätovne presunúť na ďalšie roky.**

**NKÚ SR už dlhodobo poukazuje na** **nedostatočnú úroveň plánovania výdavkov jednotlivých kapitol, nedostatočne fungujúce programové rozpočtovanie a rozpočtovanie rezerv ŠR.** Prejavom prvého nedostatku sú rozpočtové opatrenia, ktorých počet v roku 2019 v porovnaní s rokom 2012 vzrástol o 81 %. Používanie rozpočtových opatrení nad rámec objektívnej potreby presunu prostriedkov znižuje transparentnosť rozpočtu. Tieto plánované výdavky mali byť súčasťou rozpočtu jednotlivých kapitol a nie kapitoly VPS.

Výdavky štátneho rozpočtu na realizáciu programov boli v roku 2019 rozdelené do 72 programov. Merateľné ukazovatele priradené k jednotlivým programom sú však len formálne, nehovoria o výsledkoch a poskytujú minimálnu pridanú hodnotu pri rozhodovaní. Síce sa vie, kam výdavky smerujú, ale na základe stanovených merateľných ukazovateľov nemožno posúdiť hospodárnosť, efektívnosť a účinnosť použitia týchto výdavkov. Uvedené potvrdzujú aj kontrolné zistenia NKÚ SR na MV SR a MDV SR. **NKÚ SR konštatuje, že v súčasnosti nastavené merateľné ukazovatele a rozpočty na týchto rezortoch neposkytujú komplexný a efektívny nástroj na monitorovanie a hodnotenie programov vlády SR.**

**NKÚ SR tiež opakovane upozorňuje na viaceré problémy spojené s čerpaním rezerv, ktoré môžu byť použité na iné účely v súlade s rozhodnutím vlády alebo ministra financií.**

V rámci kontrolnej akcie *„Stanovisko NKÚ SR k návrhu štátneho záverečného účtu za rok 2019“* boli vykonané tzv. rýchle kontroly v 4 kapitolách ŠR. Boli zamerané na kontrolu úplnosti návrhov ZÚ kapitol, rozpočtového hospodárenia, programovej štruktúry, čerpanie EÚ fondov, hodnotenie vývoja vo vybraných oblastiach a identifikáciu príkladov potenciálneho nehospodárneho nakladania s verejnými zdrojmi.

V kapitole **Ministerstva vnútra SR** bolo zistené **zaostávanie pri dokončovaní realizácie klientskych centier a nedostatky v systemizácii policajtov**. Napriek pôvodne verejne deklarovanému cieľu otvoriť klientske centrá v rokoch 2014 a 2015, pätina z nich (16 centier) nebude otvorená ani v roku 2020. Podľa medzinárodného porovnania je na Slovensku v pomere k počtu obyvateľov o 20 % viac policajtov ako je priemer v EÚ, pritom nedôvera verejnosti k polícii je v rámci EÚ 28 najvyššia. A rezort pôvodne plánoval zvýšenie počtu policajtov. Tieto plány sa však nenaplnili a nevyužité mzdové prostriedky na to určené sa využili na navyšovanie miezd.

V rámci **Ministerstva školstva, vedy, výskumu a športu SR** bol potvrdený príklad **nehospodárneho nakladania s rozpočtovanými prostriedkami pri zavádzaní riešenia EDUNET SK**. Preukázalo sa aj to, že rezort **dlhodobo nedostatočne pokrýva požiadavky škôl na učebnice a neplní ciele v zabezpečovaní nových titulov učebníc**.

Kontrolou v rezorte **Ministerstva zdravotníctva SR** boli identifikované **riziká v štátnej liekovej politike**, ktoré môžu viesť k neudržateľnosti systému financovania liekov. **V rámci rezidentského štúdia bolo zistené, že významnejšie neprispieval k plneniu svojho základného cieľa, ktorým bolo zvýšenie počtu všeobecných lekárov a pediatrov.** Počet ambulancií všeobecných lekárov pre dospelých a všeobecných lekárov pre deti a dorast sa naďalej znižoval. Pri hodnotení oddlžovania nemocníc NKÚ SR opakovane upozorňuje, že **rast výnosov od zdravotných poisťovní nepostačuje na pokrytie medziročného rastu prevádzkových nákladov nemocníc**.

Na **Ministerstve dopravy a výstavby SR** bolo zistené, že niektoré **stanovené ciele v oblasti dopravy neboli ani v roku 2019 naplnené**. Plán odovzdať zo ŠR do užívania takmer 29 km nových diaľnic nebol splnený. Zaostávaním budovania niektorých projektov hrozí riziko, že nebudú môcť byť financované z fondov EÚ, ale budú musieť byť použité prostriedky ŠR. V roku 2019 na 1 km ciest I. triedy vo veľmi dobrom stave pripadalo približne 0,8 km ciest v nevyhovujúcom alebo havarijnom stave. Na zabezpečenie kvalitnejších a bezpečnejších ciest bude do budúcna nevyhnutné nastaviť ambicióznejšie plány aj zvýšiť výdavky. Nesplnený plán z roku 2018 o obnove 35 vlakových súprav v železničnej osobnej doprave sa nepodarilo zrealizovať ani v roku 2019, keď boli obnovené iba 4 vlakové súpravy. Rezort dopravy tak bude aj ďalšie roky iba doháňať zameškané plnenie plánu.

**Čistá finančná pozícia SR voči EÚ** dosiahla sumu 1 275 mil. eur. V porovnaní s rokom 2018 to predstavuje medziročný pokles o 4 %. Naopak, v porovnaní so schváleným rozpočtom na rok 2019 je to nárast o 79 %. Za šesť rokov implementácie programového obdobia 2014 – 2020 dosiahlo čerpanie všetkých OP k 31. decembru 2019 sumu 3 936  048 tis. eur, čo predstavuje **28,55 % z celkovej alokácie** (EÚ zdroj bez PRV). **Problematickým sa javí 2. programové obdobie. Naďalej sa v ňom objavujú rozsiahle vratky a nezrovnalosti, ktoré dosiahli výšku až 1 mld. eur.** Opravy a finančné nezrovnalosti v 3. programovom období zatiaľ dosiahli celkovú výšku 135 mil. eur, čo len potvrdzuje pravidelné kontrolné zistenia NKÚ SR, ktorý dlhodobo poukazuje na problémové čerpanie európskych fondov.

**Hospodárenie územnej samosprávy** dosiahlo na hotovostnej báze v roku 2019 prebytok 641 mil. eur, z toho prebytok obcí tvoril cca 64 %, zvyšok tvoril prebytok VÚC. Prebytok bol pozitívne ovplyvnený vyššími daňovými príjmami (DPFO zo závislej činnosti) a finančnými operáciami. Nedaňové a kapitálové príjmy, naopak, poklesli, čím negatívne ovplyvnili jeho výšku. Rovnako aj nárast bežných a kapitálových výdavkov oslabil úroveň dosiahnutého prebytku. Na druhej strane, vďaka vyšším kapitálovým výdavkom obce investovali najmä do rekonštrukcií a výstavby infraštruktúry (kanalizácie, nájomné byty, komunikácie, rekonštrukcie budov).

**Záverom NKÚ SR zdôrazňuje, že všetky dôležité príjmy VS v minulom roku rástli.** Daňové príjmy VS (v ESA 2010) medziročne vzrástli o 943,5 mil. eur (5,9 %), fondy sociálneho a zdravotného poistenia o 696,8 mil. eur (6,1 %) - z toho príjmy Sociálnej poisťovne o 345,4 mil. eur (4,4 %) a zdravotných poisťovní o 351,4 mil. eur (9,6 %). Daňové príjmy ŠR na hotovostnej báze vzrástli medziročne o 370,7 mil. eur (3,1 %) a príjmy územnej samosprávy na hotovostnej báze o 675,6 mil. eur (9,9 %) - z toho obce o 438,3 mil. eur (8,3 %) a VÚC o 237,3 mil. eur (15 %).

Po zohľadnení ekonomického rámca rozpočtového hospodárenia SR, hospodárenia VS v metodike ESA 2010, zámerov, cieľov a opatrení rozpočtovej politiky, vybraných štrukturálnych politík, vzťahov ŠR k EÚ a hospodárenia územnej samosprávy – NKÚ SR **nemá zásadné pripomienky** k návrhu ŠZÚ SR za rok 2019.

Zároveň odporúča NR SR zobrať na vedomie, že schodok ŠR vykázaný v ŠZÚ SR za rok 2019 vo výške 2 201 mil. eur bol krytý finančnými prostriedkami získanými z predaja štátnych dlhopisov v hodnote 1 900 mil. eur a prijatými bankovými úvermi v hodnote 300 mil. eur.

# Ekonomický rámec rozpočtového hospodárenia SR v roku 2019

**Slovenská ekonomika v roku kopírovala vývoj vo vonkajšom ekonomickom prostredí a výrazne zvoľnila rast na 2,3 %, čo je o 1,75 p. b. menej ako v roku 2018.** Reálny HDP celosvetovo vzrástol medziročne o 2,9 %, v porovnaní s rokom 2018 menej o 0,7 p. b. Na svetový obchod naviazala aj ekonomika eurozóny, ktorá minulý rok vzrástla o 1,2 %, čo je oproti roku 2018 tiež menej o 0,7 p. b. Toto spomalenie reflektuje na postupné ochladzovanie ekonomiky, prameniace z viacerých príčin. Externým faktorom bola pretrvávajúca obchodná vojna medzi USA a Čínou, čo vytváralo neistotu v medzinárodnom obchode. Vnútorným spomaľujúcim faktorom bol predovšetkým výpadok nemeckého automobilového priemyslu a riziká spojené s tvrdým Brexitom. Spomalenie nemeckého automobilového priemyslu sa postupne prelievalo do iných sektorov priemyslu, ale aj do ostatných krajín EÚ.

**Nepriaznivý vývoj zahraničného dopytu sa premietol predovšetkým do slovenského exportne orientovaného priemyslu. Trh práce však tlaku odolal a pri historicky nízkej nezamestnanosti, ktorá bola na úrovni 5,75 %, si zamestnanci na mzdách polepšili** – **najviac od roku 2008, keď im reálne mzdy vzrástli medziročne o 5 %.** V míňaní však domácnosti zostali opatrné a dodatočné príjmy sa pretavili do rekordných úspor. Vládna spotreba sa zvýšila najmä vďaka zvyšovaniu tarifných platov zamestnancov vo verejnom sektore.[[1]](#footnote-1) Zo sektorového pohľadu k reálnemu rastu HDP v roku 2019 najviac prispela pridaná hodnota v službách – rastom 2,8 %. Pridaná hodnota v priemysle stagnovala, mierne pozitívne prispeli k rastu poľnohospodárstvo a stavebníctvo. Z pohľadu makroekonomických základní pre daňové a odvodové príjmy, makroekonomický vývoj v roku 2019 nedosiahol očakávania rozpočtovej prognózy MF SR.

Makroekonomické predpoklady rozpočtu VS na rok 2019 vychádzali z prognózy VpMP z 12. 9. 2018 (Tabuľka 1 v Prílohe). Reálny rast ekonomiky bol nižší ako prognóza MF SR, použitá pri zostavovaní rozpočtu VS pre rok 2019, zatiaľ čo vládna spotreba a investície rástli oproti prognóze rýchlejšie (Graf 1). Rast HDP smerom nadol výrazne ovplyvnil zahraničný obchod a očakávania prognózy nedosiahla ani súkromná spotreba. Export aj import rástli pomalšie, ako sa očakávalo v prognóze, avšak export spomalil výraznejšie a to o 6,22 p. b. Nominálnemu HDP mierne pomohol vyšší rast cien. Trh práce sa vyvíjal nad očakávania, keďže rástla rýchlejšie nielen zamestnanosť, ale aj priemerná mzda. **Z makroekonomického pohľadu bol rok 2019 pre dane a odvody neutrálny, pretože aj napriek mzdovej báze, ktorá prekonala očakávania, rástli ostatné makroekonomické základne pomalšie oproti prognóze.** Vyšší rast mzdovej bázy sa nepremietol do rýchlejšieho rastu spotreby domácnosti a ani do celého HDP, a celkovo tak makroekonomický vývoj v roku 2019 nepredstavoval riziko pre rozpočtové príjmy VS.

|  |
| --- |
| **Graf 1: Porovnanie prognózy VpMP a skutočnosti za rok 2019 (medziročná zmena v %)** |
|  |

*Zdroj: ŠZÚ, Prognóza VpMP MF SR zo septembra 2018, ŠÚ SR*

Z hľadiska medzinárodného porovnania výkonnosti ekonomík, na základe rastu HDP v roku 2019, sa Slovensko v rámci krajín V4 + 2 umiestnilo s 2,3%-ným rastom za Maďarskom, Poľskom, Slovinskom a Českom. Ekonomika EÚ Veľkej Británie vlani vzrástla o 1,5 %, zatiaľ čo eurozóna rástla miernejšie, o 1,2 % (Graf 2).

|  |
| --- |
| **Graf 2: Medzinárodné porovnanie tempa rastu HDP v roku 2019** |
|  |

*Zdroj: Eurostat*

# Hospodárenie verejnej správy v metodike ESA 2010

V čase tvorby tohto stanoviska sa hodnotí hospodárenie verejnej správy na základe predbežných výsledkov hospodárenia, ktoré sa v metodike ESA 2010 za predchádzajúci rok predkladajú Eurostatu do 1. apríla bežného roka.[[2]](#footnote-2) Pre definitívne výsledky hospodárenia VS za predchádzajúci rok bude rozhodujúce stanovisko a notifikácia Eurostatu k výsledkom predloženým do 1. októbra 2020.

## Saldo verejnej správy

Podľa predbežných výsledkov hospodárenie rozpočtu VS v metodike ESA 2010 dosiahlo za rok 2019 deficit 1,3 % HDP. To je oproti hlavnému cieľu rozpočtu o 1,3 p. b. viac, pretože mal byť vyrovnaný. **Skutočný schodok rozpočtu VS bol v porovnaní so zákonom rozpočtovanou sumou vyšší o 1 220 mil. eur a v porovnaní s rokom 2018 došlo k jeho navýšeniu o 279 mil. eur, t. j. o 9,6 %. NKÚ SR konštatuje, že na základe predbežných výsledkov nebol hlavný cieľ rozpočtu VS splnený.** Podľa akruálnych výsledkov hospodárenia dosiahli príjmy VS v roku 2019 výšku 39 178 mil. eur a výdavky 40 398 mil. eur.

**Výsledky hospodárenia za rok 2019 ukazujú, že vláda neurobila dostatočné kroky k zlepšeniu hospodárenia, naopak, prispela k navýšeniu deficitu VS.** Aj napriek tomu, že slovenská ekonomika nerástla plánovaným 4,5 % tempom, príjmy VS prekonali očakávania. Vývoj na strane výdavkov však prekonal očakávania ešte výraznejšie. Dosiahnuť prebytkové hospodárenie v budúcich rokov si tak vyžiada výraznejšie šetrenie. Kvôli koronakríze to však bude zložité, nakoľko vláda bude musieť vynaložiť značné úsilie na pomoc ekonomike.

***Vývoj schodku VS na akruálnej báze v rokoch 2018 a 2019***

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ  (v mil. eur, ak nie je uvedené inak)** | **2018 Skutočnosť** | **2019 Rozpočet** | **2019 Skutočnosť** | **Rozdiel**  **2019S - 2019R** | **Index (v %)**  **2019S/2018S** | **Index (v %)**  **2019S/2019R** |
| Príjmy spolu | 36 419 | 36 902 | 39 178 | 2 276 | 107,6 | 106,2 |
| Výdavky spolu | 37 360 | 36 902 | 40 398 | 3 496 | 108,1 | 109,5 |
| **Schodok podľa ESA 2010 (v mil. eur)** | **-941** | **0** | **-1 220** | **-1 220** | **129,6** | **0** |
| **Schodok podľa ESA 2010 (v % HDP)** | **-1,05** | **0** | **-1,30** | **-1,30** | **123,8** | **0** |
| HDP v b.c. | 89 721 | 94 592 | 94 177 | -415 | 104,97 | 99,56 |
| Príjmy spolu (% HDP) | 40,59 | 39,01 | 41,60 | 2,59 | 102,49 | 106,64 |
| Výdavky spolu (% HDP) | 41,64 | 39,01 | 42,90 | 3,89 | 103,03 | 109,97 |

*Zdroj: MF SR, Eurostat, Návrh ŠZÚ 2019, Program stability na roky 2020 – 2023*

*S – skutočnosť, R - rozpočet*

Z hľadiska medzinárodného porovnania vývoja sáld VS v roku 2019, SR zaostávala za priemerom EÚ 27 (-0,6 % HDP) o viac ako polovicu, pričom v porovnaní s ostatnými krajinami V4 + 2 Slovensko predbehli všetky krajiny s výnimkou Maďarska, ktoré dosiahlo deficit -2 % HDP (Graf 3).

|  |
| --- |
| **Graf 3: Medzinárodné porovnanie sáld VS v roku 2019** |
|  |

*Zdroj: Eurostat, Newsrelease, 22. 4. 2020*

**Hodnotenie strednodobého rozpočtového cieľa**

Od roku 2014 podlieha fiškálna politika SR pravidlám preventívnej časti Paktu stability a rastu, ktorej cieľom je dosiahnutie MTO. Štrukturálny deficit sa v roku 2019 mierne zvýšil na úroveň 2,0 % HDP, keď sa ekonomika nachádzala mierne nad svojím potenciálom. **Expanzívna fiškálna politika v roku 2019 presiahla požadované konsolidačné úsilie o 0,5 % HDP a spôsobila výrazné odchýlenie od pravidiel Paktu.** Po zohľadnení vývoja bol aj v roku 2018 rozpočtový vývoj za oba roky v rozpore s požadovanou konsolidáciou, keď sa štrukturálne saldo výrazne odchýlilo od pravidiel Paktu (o 0,6 % HDP). V oboch rokoch (2018 aj 2019) bola fiškálna politika procyklicky expanzívna, keď sa ekonomika nachádzala nad svojim potenciálom a nepotrebovala dodatočný impulz.

**Znižovanie štrukturálneho deficitu na roky 2021 až 2023 je stanovené v súlade s pravidlami Paktu.** Do roku 2023 by sa štrukturálny deficit znížil kumulatívne o 1,25 % HDP a do roku 2023 dosiahol úroveň 2,7 % HDP. Ak vláda neprijme dodatočné opatrenia, štrukturálny deficit v NPC scenári bude postupne narastať, až dosiahne veľkosť 6,0 % HDP na konci rozpočtového horizontu.

***Vývoj konsolidačného úsilia v rokoch 2018 až 2023 (ESA 2010, % HDP)***

|  |  |  |  |  |  |  |
| --- | --- | --- | --- | --- | --- | --- |
| **Konsolidačné úsilie** | **2018 S** | **2019 S** | **2020 OS** | **2021 PS** | **2022 PS** | **2023 PS** |
| 1. **Saldo VS** | **-1,1** | **-1,3** | **-8,4** | **-4,9** | **-3,7** | **-2,9** |
| 1. Cyklická zložka | 0,7 | 0,7 | -2,8 | -1,2 | -0,5 | -0,2 |
| 1. Jednorazové efekty | 0,0 | 0,0 | -1,6\* | 0,0 | 0,0 | 0,0 |
| 1. **Štrukturálne saldo (1-2-3)** | **-1,8** | **-2,0** | **-4,0** | **-3,7** | **-3,2** | **-2,7** |
| 1. **Konsolidačné úsilie** | **-0,7** | **-0,2** | **-2,0** | **0,2** | **0,5** | **0,5** |
| *p. m. Štrukturálne saldo bez prijatých opatrení – NPC scenár* | - | **-** | - | -4,9 | -5,6 | -6,0 |
| *p. m. požadovaná konsolidácia podľa EK\*\** | 0,5 | 0,35 | - | 0,25 | 0,5 | 0,5 |

*Zdroj: MF SR, Program stability na roky 2020 – 2023  
\*Zahŕňa vplyv opatrení spojených s COVID 19  
\*\*Od roku 2021 ide o predpokladanú konsolidáciu, ktorá kopíruje preventívnu časť Paktu. EK môže nakoniec stanoviť aj vyššiu konsolidáciu, keďže sa bude Slovensko pravdepodobne od roku 2020 alebo 2021 nachádzať v korektívnej časti Paktu, kde sa uplatňujú individuálne požiadavky.*

V roku 2020 vstúpili do platnosti viaceré zmeny dôchodkového systému, ktoré výrazne zvýšia budúce výdavky na dôchodky. Najdôležitejšou zmenou je zavedenie stropu na dôchodkový vek. **Po zohľadnení ďalších prijatých opatrení** (plošné zvýšenie minimálneho dôchodku, zmena výpočtu dôchodkov z II. piliera a zavedenie plošných 13-tych dôchodkov namiesto vianočných príspevkov) **a zhoršení východiskovej pozície kvôli dôsledkom pandémie sa zvýši riziko strednodobej aj dlhodobej udržateľnosti zo stredného na vysoké.**

**Štruktúra salda verejnej správy**

Prehľad o štruktúre deficitu na akruálnej báze podľa jednotlivých subjektov VS[[3]](#footnote-3) za roky 2017 až 2019 a rozdiel skutočnosti oproti rozpočtu na rok 2019 je uvedený v Tabuľke 2 v Prílohe. Z prehľadu hospodárenia jednotlivých subjektov verejnej správy je zrejmé, že **najvýraznejšie sa na navýšení schodku verejnej správy podieľal štátny rozpočet. Okrem štátneho rozpočtu došlo k zvýšeniu schodku verejnej správy, v porovnaní s rozpočtom, aj vďaka zdravotníckym zariadeniam, obchodným spoločnostiam štátu, či ZSSK.**

Na zhoršenie hospodárenia zdravotníckych zariadení mal najväčší vplyv medziročný nárast záväzkov voči orgánom sociálneho a zdravotného poistenia. V roku 2019 došlo aj k zvýšenému čerpaniu kapitálových výdavkov, najmä na rekonštrukcie a modernizácie budov a priestorov nemocníc, modernizáciu operačných sál a obstaranie zdravotníckej techniky. V rámci obchodných spoločností je vykazované hospodárenie celkovo za 9 subjektov, pričom v rozhodujúcej miere sa na výsledku podieľajú najmä spoločnosti ako ŽSR, ZSSK, NDS.

Prebytok územnej samosprávy ovplyvnilo najmä hospodárenie obcí, ktoré dosiahli oproti plánovanému rozpočtu nižší prebytok o 178,6 mil. eur. Dôvodom bol pokles nedaňových príjmov a kapitálových príjmov a zvýšených celkových bežných a kapitálových výdavkov oproti rozpočtovaným. Obce investovali najmä do rekonštrukcie a výstavby infraštruktúry (kanalizácie, nájomné byty, komunikácie, rekonštrukcie budov).

## Príjmy verejnej správy

Celkové príjmy VS v roku 2019 dosiahli 39 178,3 mil. eur, čo bolo o 2 276,2 mil. eur viac v porovnaní s plánovaným rozpočtom. Medziročne tak vzrástli o 7,6 % (vývoj vybraných príjmov VS je uvedený v Tabuľke 3 v Prílohe). Pozitívny vplyv na rast príjmov mal vývoj vo výbere daňových a odvodových príjmov, pričom najvyšší nárast oproti rozpočtovaným príjmom zaznamenali **granty a transfery**, ktoré **prekročili rozpočet o 1 036,5 mil. eur.**

**Nedaňové príjmy verejnej správy vzrástli oproti rozpočtu o 356 mil. eur**, pričom na ich rast malo pozitívny vplyv zvýšenie hotovostných príjmov z podnikania a vlastníctva majetku, príjmov z administratívnych a iných poplatkov, úrokových príjmov, ako aj medziročný nárast pohľadávok (napr. z dôvodu pohľadávok Sociálnej poisťovne voči zdravotníckym zariadeniam). Negatívne na nedaňové príjmy vplývali úpravy v súlade s metodikou ESA 2010, kde išlo o vylúčenie príspevkov prevádzkovateľov jadrových zariadení z príjmov Národného jadrového fondu alebo vylúčenie príjmov z predaja emisných kvót.[[4]](#footnote-4)

|  |
| --- |
| **Graf 4: Porovnanie vývoja príjmov podľa schváleného rozpočtu a skutočnosti za rok 2019 (v mil. eur)** |
|  |

*Zdroj: MF SR, Strednodobá prognóza daňových príjmov, apríl 2019, Návrh ŠZÚ 2019*

**Aj napriek medziročnému rastu daňových príjmov o 5,9 %, nenaplnili tieto príjmy plánovaný rozpočet a oproti pôvodnému plánu boli nižšie o 143,2 mil. eur** (Graf 4). Nenaplnenie daňových príjmov bolo spôsobené najmä zrušením, resp. nenaplnením daní, s ktorými rozpočet na rok 2019 počítal. Ide najmä o osobitný odvod obchodných reťazcov (rozpočet počítal s hotovostným plnením 150 mil. eur) a príjmy zo zavedenia eKasy[[5]](#footnote-5) a nanormarkerov (rozpočet predpokladal 90 mil. eur). Prejavilo sa to aj pri medziročnom poklese výberu DPPO o 1,4 %. Takmer všetky ostatné položky daňových príjmov však zaznamenali vyšší výber, keď **najrýchlejší medziročný rast zaznamenali DPFO zo závislej činnosti (o 10,2 %), daň z pridanej hodnoty (8,1 %) a odvodové príjmy (6,1 %).** Naopak, najpomalšie rástli spotrebné dane, ktoré zaznamenali rast len 2,5 %. Nenaplnenie rozpočtovanej sumy spotrebnej dane z minerálneho oleja je tak dôsledkom oslabenia ekonomickej aktivity, pričom ostatné spotrebné dane sa vyvíjali približne v súlade s rozpočtom.

V prípade dane z príjmov fyzických osôb sa na celkovom rozdiele oproti rozpočtu vo výške 113,3 mil. eur podieľal najmä výber DPFO zo závislej činnosti. K vyššiemu výnosu prispel hlavne pozitívny vývoj na trhu práce a aj vyššia úspešnosť výberu dane. Pri výnose DPFO z podnikania bol hlavným dôvodom nárastu zvyšujúci sa počet daňových subjektov. V porovnaní s predchádzajúcim rokom vzrástol výber DPFO o 322,6 mil. eur, čo predstavuje 10%-ný nárast.

**Ročný výber DPH v roku 2019 atakoval hranicu takmer 7 mld. eur a medziročne sa zvýšil o 510 mil. eur. Je to najvyšší výnos zo všetkých daní, keďže v minulom roku predstavoval z celkových daní 40 % a 7,2 % HDP.** Aj v porovnaní s plánovaným rozpočtom bol výnos z DPH vyšší o 162 mil. eur. K vyššiemu výnosu prispela najmä vyššia úspešnosť výberu dane, ale aj vyššia spotreba domácností, či medziročný nárast investícií a medzispotreby vlády. Na výnos však negatívne vplývali aj dodatočné legislatívne úpravy, ako znížená sadzba na ubytovacie služby[[6]](#footnote-6) a zníženie limitu pre refundáciu DPH turistom.

|  |
| --- |
| **Graf 5: Vývoj efektívnej daňovej sadzby DPH v rokoch 2005 až 2019** |
|  |

*Zdroj: MF SR, IFP - Daňová prognóza VpDP*

**Efektívna daňová sadzba má od roku 2013 rastúci trend, pričom vo 4. kvartáli 2019 bola na úrovni 15,7 %** (Graf 5). V súlade s rastom efektívnej daňovej sadzby klesá aj **daňová medzera na DPH.** Za posledných sedem rokov klesla o 13,4 p. b. Tento pozitívny trend je potvrdený aj metodikou využívanou v rámci EÚ, ktorá podľa aktuálnej analýzy[[7]](#footnote-7) pre rok 2017 odhadla daňovú medzeru na DPH v SR na úrovni 23,2 %.

Podľa metodiky EK[[8]](#footnote-8) na výpočet daňovej medzery sa Slovensko v roku 2017 zaradilo medzi posledných 5 krajín EÚ 28 (Graf 6). Oproti predošlému roku sa SR posunulo o jednu priečku dopredu s úrovňou daňovej medzery na DPH 23,2 % a predbehlo tak Lotyšsko. Na druhej strane, SR stále zaostáva za krajinami V3+2, kde daňová medzera na DPH v Maďarsku v roku 2017 bola 13,9 %, v Poľsku 13,7 % a v Česku 12,4 %. **Podľa IFP daňová medzera v roku 2018 predstavovala 26,9 % z potenciálnej DPH, čo znamená, že nominálny výber mohol byť reálne vyšší o 2 317 mil. eur** (Graf 7).

|  |
| --- |
| **Graf 6: Daňová medzera podľa EK (% z potenciálnej DPH) v roku 2017** |
|  |

*Zdroj: Eurostat*

|  |
| --- |
| **Graf 7: Vývoj daňovej medzery na DPH v rokoch 2000 až 2018 (v % potenciálneho výnosu)** |
|  |

*Zdroj: MF SR, IFP*

Oproti rozpočtu 2019 bol vybraný vyšší objem finančných prostriedkov do fondov sociálneho zabezpečenia, pričom príspevky medziročne vzrástli o 6,1 %. Výnos sociálnych a zdravotných odvodov bol pozitívne ovplyvnený silnejším vývojom na trhu práce. V konečnom dôsledku tak rástli medziročne všetky zložky daňových a odvodových príjmov, až na daň z príjmov právnických osôb, ktorá poklesla o 1,4 %. Výnos DPPO[[9]](#footnote-9) je oproti rozpočtu 2019 nižší o 121,3 mil. eur, čo je dôsledkom najmä spomalenia tempa rastu ziskov firiem.

Pri pohľade na podiel príjmov verejnej správy na HDP v medzinárodnom meradle sa Slovensko umiestnilo v rámci krajín V4+2 s podielom 41,5 % na predposlednej priečke pred Poľskom (Graf 8). Oproti minulému roku sa tak Slovensko posunulo o 2 priečky, pričom najvyšší podiel dosiahlo Rakúsko (49 %), ktoré bolo nasledované Slovinskom, Maďarskom a Českou republikou.

|  |
| --- |
| **Graf 8: Medzinárodné porovnanie príjmov VS v roku 2019** |
|  |

*Zdroj: Eurostat*

## Výdavky verejnej správy

Celkové výdavky VS dosiahli v minulom roku takmer 40,4 mld. eur, čo je oproti roku 2018 o 8,1 % viac. Oproti schválenému rozpočtu to predstavuje navýšenie o 9,5 %. Znamená to, že MF SR výrazne podhodnotilo výdavky VS pri tvorbe rozpočtu a očakávalo oproti roku 2018 nižšie výdavky o takmer 460 mil. eur.

**Výdavky rozpočtu VS rástli rýchlejším tempom ako príjmy a ich vývoj tak neprispel k dosiahnutiu vyrovnaného rozpočtu verejných financií, naopak, výrazným spôsobom navýšili ich deficit.**

***Vývoj výdavkov VS na akruálnej báze v rokoch 2018 až 2019***

|  |  |  |  |  |  |  |
| --- | --- | --- | --- | --- | --- | --- |
| **Výdavky VS (v tis. eur)** | **Skutočnosť 2018** | **Rozpočet 2019** | **Skutočnosť 2019** | **Rozdiel**  **2019S - 2018S** | **Index (v %)**  **2019S/2018S** | **Rozdiel**  **2019S-2019R** |
| **Výdavky spolu** | **37 360 000** | **36 902 142** | **40 398 022** | **3 038 022** | **108,1** | **3 495 880** |
| Bežné výdavky | 34 402 539 | 34 735 228 | 36 858 864 | 2 456 325 | 107,1 | 2 123 636 |
| Kapitálové výdavky | 2 957 461 | 2 166 914 | 3 539 158 | 581 697 | 119,7 | 1 372 244 |

*Zdroj: ŠZÚ 2019*

V rámci medzinárodného porovnania podielu výdavkov verejnej správy na HDP krajín V4 + 2 sa Slovensko s podielom 42,8 % HDP umiestnilo za Rakúskom, Maďarskom a Slovinskom (Graf 9).

|  |
| --- |
| **Graf 9: Medzinárodné porovnanie výdavkov VS v roku 2019** |
|  |

*Zdroj: Eurostat*

## Dlh verejnej správy

Základným ukazovateľom mapujúcim úroveň zadlženia sektora VS, v zmysle metodiky EK, je výška maastrichtského dlhu (Graf 10) a jeho relácia k HDP.

|  |
| --- |
| **Graf 10: Maastrichtský dlh VS v rokoch 2008 až 2020** |
|  |

*Zdroj: ŠÚ SR*Rozpočet VS na rok 2019 predpokladal maastrichtský dlh VS na úrovni 47,3 % HDP. **Skutočný dlh VS v roku 2019 dosiahol 48 % HDP, čo bolo oproti rozpočtu o 0,7 % HDP viac. Medziročne bol však o 1,4 p. b. nižší a prvýkrát klesol mimo sankčné pásma zákona o rozpočtovej zodpovednosti.**

|  |
| --- |
| **Graf 11: Medzinárodné porovnanie dlhov VS za rok 2019** |
|  |

*Zdroj. Eurostat*

**Slovensko patrí medzi krajiny s nižším dlhom, ale v dobrých ekonomických časoch nevyužilo šancu na jeho zníženie a vytvorenie rezervy na horšie časy** (Graf 11).

|  |
| --- |
| **Graf 12: Dlh na 1 obyvateľa v rokoch 2006 až 2020 v eur** |
|  |

*Zdroj: ŠÚ SR*

**Vývoj dlhu v prepočte na 1 obyvateľa neustále rastie a v roku 2019 predstavoval 8 409 eur** (Graf 12). V štruktúre je väčšina dlhu SR tvorená dlhom ústrednej správy a územnej samosprávy, čo dokumentuje aj Tabuľka 4 v Prílohe.

Maastrichtský dlh VS sa prezentuje ako konsolidovaný, to znamená, že vzťahy medzi jednotlivými subjektmi VS sú vylúčené. Skupiny subjektov VS, uvedené v tabuľke, sú vnútorne skonsolidované o vzájomné vzťahy v rámci danej skupiny. Hodnota konsolidácie vo výške 1 346, 6 mil. eur predstavuje len pôžičky medzi skupinami VS; napr. pôžičky Štátneho fondu rozvoja bývania, poskytnuté subjektom územnej samosprávy. Konsolidovaný dlh VS (maastrichtský dlh) bol vykázaný vo výške 45 201,8 mil. eur. V  porovnaní s rovnakým obdobím minulého roka bol vyšší o 879,9 mil. eur. Na náraste nominálneho dlhu v roku 2019 sa v najvyššej miere podieľal hotovostný schodok ŠR vo výške 2 201,5 mil. eur. **Pozitívny vplyv na vývoj maastrichtského dlhu oproti jeho stavu v roku 2018 mali najmä splátky záväzkov zo štátnych dlhopisov (229,2 mil. eur), splátky úverov v štátnom dlhu (110,4 mil. eur) a pokles zadlženosti NDS (o 41,9 mil. eur).**

Maastrichtský dlh VS bol financovaný predovšetkým štátnymi dlhopismi (38 184,1 mil. eur (84,5 %). Bankové úvery a iné záväzky dosiahli hodnotu 6 658,2 mil. eur (14,7 %), z čoho 1 859 mil. eur predstavuje záväzok pripadajúci na SR z nástroja EFSF, ktorý sa oproti roku 2018 znížil o 21,3 mil. eur. Z pohľadu meny bol maastrichtský dlh v roku 2019 tvorený z 95,8 % dlhom v eurách a 4,2 % dlhu pripadlo na iné meny (najmä: americké doláre, japonské jeny, švajčiarske franky a nórske koruny). Z hľadiska pôvodnej splatnosti je maastrichtský dlh tvorený z 1,3 % (599 mil. eur) krátkodobým dlhom a splatnosťou vyššou ako jeden rok, ktorá predstavuje 98,7 % (44 602,6 mil. eur).

## Štátny dlh

Rozhodujúci objem z dlhu VS tvorí štátny dlh, a to 96,03 %. Štátny dlh, ktorý je v správe MF SR, dosiahol v menovitej hodnote ku koncu roka 2019 výšku 43 184,6 mil. eur. V porovnaní s predchádzajúcim rokom vzrástol o 624,5 mil. eur (o 1,5 %). Hlavnou príčinou zvyšovania štátneho dlhu bol hotovostný schodok ŠR, ktorý je nutné v priebehu roka financovať externými zdrojmi. Štátny dlh je v rozhodujúcej miere tvorený záväzkami z emisie štátnych dlhopisov (88,4 %), prijatými bankovými úvermi (5,7 %), záväzkami z nástroja EFSF (4,3 %) a dlhodobými záväzkami z obchodného styku (0,01 %).

|  |
| --- |
| **Graf 13: Výdavky spojené so správou štátneho dlhu v rokoch 2010 až 2019** |
|  | |

*Zdroj. MF SR*

V roku 2019 dosiahli výdavky spojené so správou štátneho dlhu 1 037,2 mil. eur, čo bolo oproti rozpočtu o 12 % menej (Graf 13). Medziročne sa náklady na obsluhu štátneho dlhu znížili o 97,4 mil. eur (8,6 %). Pozitívne na náklady súvisiace s obsluhou štátneho dlhu vplýval pokles úrokových sadzieb a nákupy slovenských štátnych dlhopisov zo strany ECB. Na správu štátneho dlhu výrazne vplýval systém štátnej pokladnice, ktorý zabezpečil okrem centralizácie finančných zdrojov verejného sektora aj zlepšenú pozíciu štátu voči medzibankovému trhu. Vývoj úrokových sadzieb na finančných trhoch a aktívna správa portfólia sa prejavili v poklese priemernej váženej úrokovej sadzby záväzkov štátu z úrovne 2,25 % p. a. v roku 2018 na úroveň 2,09 % p. a. na konci roka 2019.

Schodok ŠR, vykázaný v návrhu ŠZÚ SR za rok 2019 vo výške 2,2 mld. eur, bol krytý finančnými prostriedkami získanými z predaja štátnych dlhopisov v hodnote 1,9 mld. eur a prijatými bankovými úvermi v hodnote 0,3 mld. eur. **Na základe posúdenia charakteristík a parametrov dlhu možno konštatovať priebežné zabezpečovanie zámerov a cieľov definovaných stratégiou riadenia štátneho dlhu.**

# Hospodárenie štátneho rozpočtu na hotovostnej báze

Návrh ŠZÚ SR za rok 2019 v súlade s ustanovením § 29 ods. 2 písm. c) zákona o rozpočtových pravidlách VS obsahuje aj údaje o príjmoch, výdavkoch a výsledku rozpočtového hospodárenia ŠR na hotovostnom princípe. Rozpočet VS na roky 2019 až 2021 bol vypracovaný v intenciách Programového vyhlásenia vlády SR. Stratégia rozpočtovej politiky bola zameraná na ďalšie zlepšovanie rozpočtovej pozície verejnej správy s cieľom zaručiť dlhodobú udržateľnosť verejných financií.

## Základné rozpočtové ukazovatele

Základné rozpočtové ukazovatele ŠR pre rok 2019 boli schválené zákonom o ŠR na rok 2019, ktorý stanovil celkové príjmy ŠR v hotovostnom vyjadrení sumou 15  497 654 tis. eur a určil celkové výdavky sumou 17 538 901 tis. eur. Schodok ŠR bol vo výške 2 041 247 tis. eur.

Schodok ŠR dosiahol v roku 2019 výšku 2 201 481 tis. eur, čo bolo o 160 234 tis. eur viac v porovnaní so schváleným rozpočtom na rok 2019. Medziročne bol vyšší o 1 019 239 tis. eur (86,2 %). **NKÚ SR konštatuje, že hotovostný schodok ŠR bol hlavnou príčinou zvyšovania štátneho dlhu a tak prispel k absolútnemu rastu dlhu VS.**

***Prehľad o plnení príjmov, výdavkov a schodku ŠR v rokoch 2018 a 2019***

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ (v tis. eur)** | **Skutočnosť 2018** | **Rozpočet 2019** | | **Skutočnosť 2019** | **Rozdiel 2019S-2019R** | **Index (v %)**  **2019S/2018S** |
| **schválený** | **upravený** |
| **Celkové príjmy** | **15 381 013** | **15 497 654** | **15 943 099** | **15 825 535** | **-117 564** | **102,9** |
| Daňové príjmy | 11 965 782 | 12 464 557 | 12 464 557 | 12 336 444 | -128 113 | 103,1 |
| Nedaňové príjmy | 1 211 597 | 1 331 345 | 1 316 547 | 1 327 516 | 10 969 | 109,6 |
| Granty a transfery | 2 203 634 | 1 701 752 | 2 161 995 | 2 161 575 | -420 | 98,1 |
| **Celkové výdavky** | **16 563 255** | **17 538 901** | **18 253 558** | **18 027 016** | **-226 542** | **108,8** |
| Bežné výdavky | 14 160 931 | 15 250 323 | 15 394 342 | 15 168 067 | -226 275 | 107,1 |
| Kapitálové výdavky | 2 402 324 | 2 288 578 | 2 859 216 | 2 858 949 | -267 | 119,0 |
| **Schodok ŠR** | **-1 182 242** | **-2 041 247** | **-2 310 459** | **-2 201 481** | **108 978** | **186,2** |

*Zdroj: Návrh ŠZÚ za rok 2019*

***Zámery rozpočtovej politiky podľa RVS na roky 2018 až 2019 a kvantifikácie výdavkov ŠR na rok 2019***

| **Ukazovateľ (v tis. eur)** | **Skutočnosť 2018** | **Rozpočet 2019** | **Skutočnosť 2019** | **Rozdiel**  **2019S - 2019R** | **Index (v %) 2019S/2018S** |
| --- | --- | --- | --- | --- | --- |
|
| **Výdavky ŠR** | **16 563 255** | **17 538 901** | **18 027 015** | **488 114** | **108,8** |
| Z toho: |  |  |  |  |  |
| Výdavky na obsluhu štátneho dlhu | 1 134 592 | 1 178 597 | 1 037 178 | -141 419 | 91,4 |
| EÚ výdavky | 2 081 909 | 1 665 041 | 2 092 561 | 427 520 | 100,5 |
| Spolufinancovanie zo ŠR | 316 601 | 234 149 | 304 343 | 70 194 | 96,1 |
| Odvod do rozpočtu EÚ (vrátane rezervy) | 731 424 | 839 668 | 750 226 | -89 442 | 102,6 |
| Transfer Sociálnej poisťovni | 106 413 | 0 | 0 | 0 | - |

*Zdroj: RVS na roky 2019 až 2021, Návrh ŠZÚ za rok 2019*

Na celkové výdavky spojené so správou štátneho dlhu (vrátane manipulačných poplatkov) bolo v rozpočte vyčlenených 1 178 597 tis. eur. Z toho predstavovali skutočne realizované výdavky 91,4 %. Výdavky za prostriedky EÚ boli na rok 2019 rozpočtované vo výške 1 665 041 tis. eur, teda v rovnakej výške ako príjmy z rozpočtu EÚ. Skutočné plnenie výdavkov EÚ dosiahlo 125,7 % schváleného rozpočtu na rok 2019, ale medziročne boli vyššie len o 10 652 tis. eur, t. j. o 0,5 %. Výdavky na spolufinancovanie zo ŠR boli rozpočtované vo výške 234 149 tis. eur. Skutočnosť tvorila 130 % v porovnaní so schváleným rozpočtom. Odvod do rozpočtu EÚ (vrátane rezervy) bol rozpočtovaný v sume 839 668 tis. eur. Konečný odvod predstavoval sumu 750 226 tis. eur. Transfer Sociálnej poisťovni, a. s., nebol rozpočtovaný a aj skutočnosť bola nulová. **NKÚ SR konštatuje, že zámery rozpočtovej politiky vo vybraných oblastiach sa podarilo naplniť.**

## Príjmy štátneho rozpočtu

Zákonom o ŠR na rok 2019 boli celkové príjmy ŠR schválené vo výške 15 497 654 tis. eur. Rozpočtovými opatreniami boli zvýšené na sumu 15 943 099 tis. eur. Skutočné príjmy dosiahli výšku 15 825 535 tis. eur, čo predstavuje plnenie na 99,3 % v porovnaní s upraveným rozpočtom.

#### Daňové príjmy

Daňové príjmy ŠR na rok 2019 boli rozpočtované vo výške 12 464 557 tis. eur. Skutočné daňové príjmy ŠR v roku 2019 boli vo výške 12 336 444 tis. eur, čo predstavuje plnenie rozpočtu na 99 %. Nenaplnenie daňových príjmov bolo spôsobené najmä zrušením, resp. nenaplnením iných daní, s ktorými rozpočet 2019 počítal. Ide najmä o osobitný odvod obchodných reťazcov (rozpočet počítal s hotovostným plnením 112 504 tis. eur) a príjmy zo zavedenia eKasy a nanomarkerov (rozpočet predpokladal 90 000 tis. eur). Výnos spotrebných daní nenaplnil rozpočtovanú hodnotu o 59 451 tis. eur a daň z motorových vozidiel o 9 132 tis. eur. Vyššie ako rozpočtované príjmy boli napríklad pri DPH o 98 426 tis. eur a dani z príjmov právnických osôb o 17 683 tis. eur. V porovnaní so skutočnosťou roku 2018 boli celkové daňové príjmy na hotovostnej báze vyššie o 370 662 tis. eur, čo predstavuje medziročný rast vo výške 3,1 %. Prehľad o plnení daňových príjmov ŠR je uvedený v Tabuľke 5 v Prílohe.

#### Nedaňové príjmy

Podiel nedaňových príjmov na celkových príjmoch ŠR bol v roku 2019 8,4 %, čo je o 0,5 % viac v porovnaní so skutočnosťou v roku 2018.

***Prehľad o plnení nedaňových príjmov ŠR***

| **Ukazovateľ (v tis. eur)** | **Skutočnosť 2018** | **Rozpočet 2019** | | **Skutočnosť**  **2019** | **Rozdiel** | **Index**  **(v %)** |
| --- | --- | --- | --- | --- | --- | --- |
| **schválený** | **upravený** |
| a | 1 | 2 | 3 | 4 | 5 = 4 - 3 | 6 = 4/1\*100 |
| **Nedaňové príjmy spolu** | **1 211 597** | **1 331 345** | **1 316 547** | **1 327 516** | **10 969** | **109,6** |
| Príjmy z podnikania a z vlastníctva majetku | 451 114 | 443 661 | 478 455 | 516 840 | 38 385 | 114,6 |
| Administratívne poplatky a iné poplatky a platby | 345 637 | 416 714 | 397 230 | 386 554 | -10 676 | 111,8 |
| Kapitálové príjmy | 10 629 | 52 690 | 11 265 | 11 958 | 693 | 112,5 |
| Úroky z tuzemských a zahr. úverov, pôžičiek, návratných finančných výpomocí, vkladov a ážio | 8 049 | 6 753 | 6 753 | 7 633 | 880 | 94,8 |
| Iné nedaňové príjmy | 396 168 | 411 527 | 422 844 | 404 531 | -18 313 | 102,1 |

*Zdroj: Návrh ŠZÚ za rok 2019*

V porovnaní s predchádzajúcim rokom príjmy tejto kategórie vzrástli o 115 919 tis. eur, t. j. o 9,6 %, z dôvodu vyšších príjmov z podnikania a vlastníctva majetku, ktoré boli vyššie o 8 %. Najväčší podiel na nedaňových príjmoch (38,9 %) mali príjmy z podnikania a z vlastníctva majetku, ktoré zahŕňajú najmä dividendy od obchodných spoločností štátu vo výške 504 450 tis. eur. Vývoj dividend od obchodných spoločností podľa jednotlivých kapitol ŠR v rokoch 2018 a 2019 je uvedený v Tabuľke 6 v Prílohe. Problematické bolo rozpočtovanie kapitálových príjmov, ktoré bývajú každoročne nadhodnocované. Uvedené súvisí s rozpočtovaním predaja prebytočného majetku v kapitole MV SR, kde nedošlo k jeho naplneniu už 8. rok. **Z toho dôvodu NKÚ SR navrhuje do budúcna upravovať rozpočet podľa reálne očakávaného príjmu z predaja prebytočného majetku.**

#### Granty a transfery

Skutočné príjmy štátneho rozpočtu z grantov a transferov boli vo výške 2 161 575 tis. eur, čo v porovnaní s rokom 2018 predstavuje pokles o 42 059 tis. eur (1,9 %). Uvedený pokles je spôsobený stagnáciou v čerpaní prostriedkov z rozpočtu EÚ. Podrobnejšie hodnotenie príjmov ŠR z prostriedkov rozpočtu EÚ a ich čerpanie je uvedené v časti 5 - Vzťah ŠR k EÚ.

***Prehľad o plnení grantov a transferov***

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ (v tis. eur)** | **Skutočnosť**  **2018** | **Rozpočet 2019** | | **Skutočnosť 2019** | **Rozdiel** | **Index**  **(v %)** |
| **schválený** | **upravený** |
| a | 1 | 2 | 3 | 4 | 5 = 4 - 3 | 6 = 4/1\*100 |
| **Granty a transfery spolu** | **2 203 634** | **1 701 752** | **2 161 995** | **2 161 575** | **-420** | **98,1** |
| Tuzemské granty a transfery | 33 860 | 36 711 | 35 210 | 34 631 | -579 | 102,3 |
| Zahraničné granty a transfery | 2 169 774 | 1 665 041 | 2 126 785 | 2 126 944 | 159 | 98,0 |
| z toho: prostriedky z rozpočtu EÚ | 2 169 727 | 1 665 041 | 2 126 785 | 2 126 921 | 136 | 98,0 |

*Zdroj: Návrh ŠZÚ za rok 2019*

## Výdavky štátneho rozpočtu

Celkové výdavky ŠR dosiahli v roku 2019 hodnotu 18 027 016 tis. eur, čo zodpovedá medziročnému nárastu o 8,8 % a poklesu v porovnaní s upraveným rozpočtom o 1,2 %. Podiel bežných výdavkov na celkových výdavkoch predstavuje 84,1 % a zvyšných 15,9 % pripadá na kapitálové výdavky.

Na **mzdy, platy, služobné príjmy a ostatné osobné vyrovnania** zamestnancov rozpočtových organizácií kapitol ŠR **bolo vynaložených 2 322 962 tis. eur**, čo je o 1 989 tis. eur menej v porovnaní s upraveným rozpočtom na rok 2019. V medziročnom porovnaní došlo k navýšeniu o 296 902 tis. eur, t. j. o 7,1 %. Medziročný nárast výdavkov bol ovplyvnený najmä zvýšením platov štátnych zamestnancov a zamestnancov pri výkone práce vo verejnom záujme (súhrnne v sume 183 037 tis. eur). V nadväznosti na zvýšenie priemernej mzdy v hospodárstve SR za rok 2018 boli zvýšené platy sudcov (o 4 693 tis. eur), prokurátorov (o 2 910 tis. eur), ústavných sudcov (o 24 tis. eur) a ústavných činiteľov, štátnych zamestnancov vo verejnej funkcii v služobnom úrade, ktorým je ministerstvo, vedúcich ostatných ústredných orgánov štátnej správy a členov rady (o 4 032 tis. eur).

***Porovnanie štruktúry čerpania výdavkov ŠR na hotovostnej báze za roky 2018 a 2019***

| **Ukazovateľ** | **Skutočnosť**  **2018** | **Rozpočet 2019** | | **Skutočnosť 2019** | **Rozdiel** | **Index**  **(v %)** |
| --- | --- | --- | --- | --- | --- | --- |
| **schválený** | **upravený** |
| a | 1 | 2 | 3 | 4 | 5 = 4 - 3 | 6=4/1\*100 |
| **Bežné výdavky** | **14 160 931** | **15 250 323** | **15 394 342** | **15 168 067** | **-226 275** | **107,1** |
| Mzdy, platy, služobné príjmy a ostatné osobné výdavky | 2 026 060 | 2 221 695 | 2 324 951 | 2 322 962 | -1 989 | 114,7 |
| Poistné a príspevok do poisťovní | 728 295 | 782 874 | 833 632 | 832 815 | -817 | 114,4 |
| Tovary a služby | 1 634 657 | 2 428 253 | 1 806 024 | 1 727 984 | -78 040 | 105,7 |
| Bežné transfery | 9 771 649 | 9 817 231 | 10 429 465 | 10 284 036 | -145 429 | 105,2 |
| Splácanie úrokov a ostatné platby súvisiace s úvermi | 270 | 270 | 270 | 270 | **0** | 100,0 |
| **Kapitálové výdavky** | **2 402 324** | **2 288 578** | **2 859 216** | **2 858 949** | **-267** | **119,0** |
| Obstarávanie kapitálových aktív | 721 148 | 1 283 010 | 1 096 720 | 1 096 506 | -214 | 152,1 |
| Kapitálové transfery | 1 681 176 | 1 005 568 | 1 762 496 | 1 762 443 | -53 | 104,8 |
| **Výdavky spolu** | **16 563 255** | **17 538 901** | **18 253 558** | **18 027 016** | **-226 542** | **108,8** |

*Zdroj: Návrh ŠZÚ za rok 2019*

**Limit počtu zamestnancov pre rozpočtové organizácie kapitol ŠR bol schválený v počte 130 090 osôb.** Počas roka bol počet zamestnancov rozpočtovými opatreniami zvýšený o 798 osôb na 130 888 osôb. Skutočné plnenie počtu zamestnancov dosiahlo úroveň 124 214 osôb, čo je v porovnaní s ich skutočným plnením v roku 2018 o 1 152 osôb viac. V porovnaní s pôvodne schváleným limitom je zamestnancov o 5 876 menej. **Naďalej pretrváva trend, že sa v jednotlivých rokoch stanovené limity zamestnancov nenapĺňajú, pričom mzdové prostriedky sa vyčerpajú.**

**Rozpočet kapitálových výdavkov** bol schválený vo výške 2 288 578 tis. eur. Skutočné výdavky tvorili 124,9 % v porovnaní so schváleným rozpočtom. Medziročne skutočné kapitálové výdavky vzrástli o 456 625 tis. eur, z toho obstaranie kapitálových aktív o 375 358 tis. eur a kapitálové transfery o 81 267 tis. eur. Najväčší podiel v rámci obstarania kapitálových aktív tvoril nákup strojov, prístrojov, zariadení, techniky (54.2 %), ktorý bol vo výške 594 668 tis. eur. Z toho MO SR čerpalo prostriedky v sume 518 033 tis. eur najmä na viacúčelové taktické stíhacie lietadlá (451 528 tis. eur). V rámci kapitálových transferov mali najvyšší podiel transfery v rámci VS (69,7 %), ktoré boli vo výške 1 228 162 tis. eur. Z toho MDV SR poskytlo transfer v celkovej hodnote 600 074 tis. eur, a to najmä NDS (403 065 tis. eur na investičné akcie), ŽSR (131 675 tis. eur na modernizáciu železničnej trate) a ZSSK, a. s. (26 163 tis. eur na modernizáciu vozového parku). **NKÚ SR konštatuje, že výška kapitálových výdavkov dlhodobo neumožňuje odstrániť modernizačný dlh, a tak rekonštrukcie, modernizácie a nákupy objektov a ich realizácia sa budú musieť opätovne presunúť na ďalšie roky.**

**NKÚ SR už dlhodobo poukazuje na** **nedostatočnú úroveň plánovania výdavkov jednotlivých kapitol, nedostatočne fungujúce programové rozpočtovanie a rozpočtovanie rezerv ŠR.** Prejavom prvého nedostatku sú rozpočtové opatrenia, ktorých počet v roku 2019 v porovnaní s rokom 2012 vzrástol o 81 % (Graf 14).

|  |
| --- |
| **Graf 14: Vývoj rozpočtových opatrení v rokoch 2012 až 2019** |
|  |

*Zdroj: rozpočet.sk*

Nárast rozpočtových opatrení v posledných rokoch naznačuje, že tento **legitímny nástroj rozpočtovej politiky sa mnohokrát používa nad rámec objektívnej potreby presunu prostriedkov**. Dôslednejším plánovaním príjmov a výdavkov by mnohé rozpočtové opatrenia ani nemuseli vzniknúť. NKÚ SR dlhodobo upozorňuje **na nerovnomerné čerpanie zdrojov EÚ v priebehu programovacieho obdobia**. Je zrejmé, že v jeho prvých rokoch sa čerpanie skôr pripravuje, ale jeho hlavná časť nemôže byť presunutá do jeho záverečných častí. Takýto spôsob príliš zaťažuje ŠR i rozpočty samospráv na konci obdobia; prináša celý rad iných problémov vyplývajúcich z nedostatočnej prípravy na dané programové obdobie a jeho jednotlivé programy. Snehová guľa, ktorú ministerstvá pred sebou tlačia v podobe nevyčerpaných prostriedkov z fondov EÚ (vrátane spolufinancovania) z minulých rokov, sa v roku 2019 pomaly zmenšovala. **Kým v úvode roka 2019 presunulo 8 kapitol** (MPRV SR, MDV SR, MŽP SR, MŠVVŠ SR, MPSVR SR, MF SR, MV SR, MH SR) z predchádzajúceho obdobia prostredníctvom rozpočtových opatrení **spolu 3,2 mld. eur** týchto prostriedkov, **v závere roka predstavoval tento presun do ďalšieho obdobia 2,7 mld. eur.** V porovnaní s rokom 2018, kedy sa presúvalo rekordné množstvo eurofondov – 4 mld. eur, tak možno konštatovať, že došlo k zlepšeniu čerpania. Nelichotivé prvenstvo v tejto oblasti obsadil **rezort pôdohospodárstva, ktorý presúval začiatkom roka 2019 do rozpočtu viac ako 1,1 mld. eur prostriedkov z fondov EÚ.** Počas roka sa čerpanie výrazne nenaštartovalo a v závere roka tak kapitola presunula 1 mld. eur do ďalšieho obdobia.

Medzi ďalšie významné rozpočtové opatrenia patrili tie, ktoré sa  týkali najmä navýšenia **výdavkov na mzdy v štátnej a verejnej správe z kapitoly VPS.** Dôvodom týchto presunov bolo nezahrnutie navýšenia do rozpočtov kapitol na rok 2019, čo vo svojom stanovisku k návrhu ŠR na rok 2019 kritizoval aj NKÚ SR. **Znižuje to tak transparentnosť rozpočtu, pretože tieto plánované výdavky mali byť súčasťou rozpočtu jednotlivých kapitol a nie kapitoly VPS.**

**Programové rozpočtovanie** bolo zavedené v roku 2004 v rámci reformy riadenia verejných financií. Do programov sa rozdelili výdavky ŠR aj územnej samosprávy. Merateľné ukazovatele priradené k programom boli však len formálne, nehovorili o výsledkoch a poskytovali minimálnu pridanú hodnotu pri rozhodovaní. Síce sa vie, kam výdavky smerujú, ale nemožno posúdiť hospodárnosť, efektívnosť a účinnosť ich použitia. Uvedené potvrdzujú aj kontrolné zistenia na MV SR, kde bolo zistené, že z 23 merateľných ukazovateľov boli iba 4 výsledkové, 19 merateľných ukazovateľov výstupových a nebol stanovený žiadny merateľný ukazovateľ efektívnosti. Túto skutočnosť potvrdzujú aj zistenia v kapitole MDV SR, kde bolo celkovo posúdených 13 cieľov, z toho pri 7 boli plány splnené, pri 2 nesplnené a v 4 prípadoch sa v roku 2019 nedali zhodnotiť. Dôležité v tomto prípade však nie sú ani tak počty splnených a nesplnených plánov, ale skôr ich nastavenie. Mnohé sú už pri plánovaní poddimenzované a je preto veľmi jednoduché ich naplniť. Príkladom je prvok v rámci cestnej siete, kde bol plán na rok 2019 odovzdať 1 km nových a zrekonštruovaných ciest I. triedy, alebo v prípade modernizácie a rozvoja železničnej dopravnej cesty podporiť iba 1 projekt. Je evidentné, že naplnenie takého plánu je potom veľmi jednoduché. Takto neambiciózne nastavené plány mnohokrát neodrážajú realitu, ktorá najmä v prípade kvality ciest I. triedy alebo železničnej cesty podľa dostupných údajov nie je v uspokojivom stave. Druhý extrém sú nadhodnotené plány, ktoré neodrážajú finančné ani časové možnosti MDV SR a jeho podriadených organizácií. **NKÚ SR konštatuje, že takto nastavené merateľné ukazovatele a plány neposkytujú komplexný a efektívny nástroj na monitorovanie a hodnotenie kontrolovaných programov.**

Na krytie nepredvídaných výdavkov, nevyhnutných na zabezpečenie rozpočtového hospodárenia alebo na krytie zníženia rozpočtovaných príjmov, sa vytvárajú v ŠR zákonné rozpočtové **rezervy**, ktoré tvorí najmä rozpočtová rezerva vlády, rozpočtová rezerva predsedu vlády (rozpočtovaná na ÚV SR) a rezerva na prostriedky EÚ a odvody EÚ. V roku 2019 boli zákonné rezervy v ŠR rozpočtované vo výške 225 266 tis. eur. Z **rezervy vlády** bola uvoľnená celková suma 5 083 tis. eur prostredníctvom platobných príkazov najmä na rôzne rekonštrukcie, obstaranie materiálu, úpravu okolia, modernizácie a obnovu infraštruktúry.

Schválený rozpočet **rezervy predsedu vlády** v sume 1 500 tis. eur bol rozpočtovými opatreniami zvýšený na 3 360 tis. eur. Celkovo sa príjemcom, ktorými boli najmä obce a mestá, občianske združenia, neziskové organizácie, cirkev a náboženské organizácie, poskytlo 3 360 tis. eur. Dotácie boli účelovo určené predovšetkým na opravy, údržbu, rekonštrukcie alebo dobudovanie nehnuteľného majetku prijímateľov, na obstaranie hnuteľných vecí, na činnosť prijímateľov, na športové a kultúrne podujatia.

**Rezerva na prostriedky EÚ a odvody EÚ** bola rozpočtovaná na rok 2019 v sume 218 766 tis. eur. Uvedená rezerva sa vytvorila na zabezpečenie plynulého financovania spoločných programov SR a EÚ. V priebehu roka bola rezerva navýšená o prostriedky minulých rokov v sume 49 804 tis eur. Počas roka boli z uvedenej rezervy použité finančné prostriedky v objeme 215 349 tis. eur na rýchlejšiu realizáciu a väčší počet projektov, financovanie spoločných programov a na zefektívnenie systému finančného riadenia fondov EÚ a iných finančných nástrojov. Zostatok rezervy v celkovej sume 50 418 tis. eur bol v zmysle zákona o rozpočtových pravidlách viazaný s predpokladaným použitím v nasledujúcich rokoch

**NKÚ SR opakovane upozorňuje na viaceré problémy spojené s čerpaním rezerv, ktoré môžu byť použité na iné účely v súlade s rozhodnutím vlády alebo ministra financií.**

## Príjmy a výdavky rozpočtových kapitol

Celkové príjmy kapitol dosiahli 15 825 535 tis. eur, čo predstavuje nárast v porovnaní s rokom 2018 o 2,9 % (voči upravenému rozpočtu pokles o 0,7 %). Na raste príjmov sa najviac podieľala VPS (o 490 732 tis. eur) a MPRV SR (o 102 682 tis. eur). Naopak, najväčší medziročný pokles zaznamenalo MDV SR, kde príjmy klesli o 130 724 tis. eur, MF SR o 104 730 tis. eur a SŠHR o 3 344 tis. eur. Porovnanie príjmov podľa kapitol ŠR na hotovostnej báze za roky 2018 a 2019 obsahuje Tabuľka 7 v Prílohe.

Celkové výdavky kapitol ŠR dosiahli 18 027 016 tis. eur, čo predstavuje nárast v porovnaní s rokom 2018 o 8,8 % (oproti upravenému rozpočtu pokles o 1,2 %). V roku 2019 malo najvyššie skutočné výdavky MV SR vo výške 2 978 726 tis. eur, čo predstavuje nárast v porovnaní s predchádzajúcim obdobím o 9,4 %. Na raste výdavkov sa najviac podieľalo MO SR (o 510 887 tis. eur) a MPSVR SR (o 321 266 tis. eur). Naopak, najväčší absolútny medziročný pokles zaznamenalo MDV SR, kde výdavky klesli o 298 706 tis. eur a VPS o 152 680 tis. eur. Porovnanie výdavkov podľa kapitol ŠR na hotovostnej báze za roky 2018 a 2019 obsahuje Tabuľka 8 v Prílohe.

# Stanovisko k vybraným politikám a kapitolám ŠR

V rámci kontroly *„Stanovisko k návrhu štátneho záverečného účtu za rok 2019“* boli vykonané tzv. rýchle kontroly v 4 kapitolách ŠR – MV SR, MŠVVŠ SR, MZ SR a MDV SR. Tie boli zamerané na kontrolu úplnosti návrhov ZÚ kapitol, rozpočtového hospodárenia, programovej štruktúry, čerpanie fondov EÚ, na hodnotenie vývoja vo vybraných oblastiach a identifikované príklady potenciálneho nehospodárneho nakladania s verejnými zdrojmi.

V nadväznosti na zákon o niektorých mimoriadnych opatreniach vo finančnej oblasti, v súvislosti so šírením koronavírusu COVID-19, MF SR pre rok 2019 vydalo novú Smernicu na vypracovanie ZÚ kapitoly ŠR a štátneho fondu, kde bol predlžený termín na predloženie ZÚ do 26. júna 2020. Z toho dôvodu bol skontrolovaný len ZÚ MV SR, ktorý bol vypracovaný 21. 4. 2020. Nedostatky neboli zistené. Ostatné kapitoly predložili len čiastkové pracovné verzie, ktoré neboli posudzované.

V rámci rozpočtového hospodárenia bolo kontrolované plnenie záväzných ukazovateľov, vedenie operatívnej evidencie o rozpočtových opatreniach a ich zákonnosti, dodržiavanie zákonov upravujúcich rozpočtové hospodárenie a nakladanie s majetkom štátu a plnenie vzťahov ŠR k rozpočtom obcí a VÚC (prenesený výkon štátnej správy). Kontrolou na vybraných rezortoch neboli zistené žiadne závažné formálne nedostatky. Zistenia v rámci programovej štruktúry, čerpania fondov EÚ, hodnotenia vývoja vo vybraných oblastiach a potvrdené príklady nehospodárneho nakladania s verejnými zdrojmi sú uvedené v nasledujúcich kapitolách.

## Ministerstvo vnútra SR

Rýchla kontrola v rezorte vnútra sa zamerala hlavne na plnenie cieľov v programovom rozpočtovaní, na dosiahnutie cieľov pri budovaní klientskych centier a na situáciu v oblasti systemizácie policajtov. Na dôležitosť vybudovania klientskych centier poukázala už kontrola Programu ESO, ktorú NKÚ SR vykonal v roku 2017. Zriadenie klientskych centier vtedy hodnotilo pozitívne 91,8 % respondentov z radov občanov. V tohtoročnej rýchlej kontrole sa NKÚ SR pozrel na reálnosť dostavania chýbajúcich klientskych centier. Podľa medzinárodného porovnania, v rámci EÚ má Slovensko významne vyšší počet policajtov na počet obyvateľov[[10]](#footnote-10) a súčasne najvyššiu nedôveru verejnosti k policajnému zboru[[11]](#footnote-11). Na základe týchto indikátorov bolo preverené aj plnenie ukazovateľov pri systemizácii policajtov.

### Vývoj v oblasti realizácie klientskych centier

MV SR v súčinnosti s ostatnými ústrednými orgánmi štátnej správy v zmysle Programového vyhlásenia vlády 2012 realizuje zámery a ciele Programu ESO. Program ESO je pre svoju komplexnosť a náročnosť rozdelený do viacerých etáp. Podľa vyjadrenia MV SR mali/majú byť jeho jednotlivé opatrenia postupne implementované do roku 2020 nasledovne:

* integrácia špecializovanej miestnej štátnej správy - do polovice roka 2014
* sprevádzkovanie KC – 2014/2015
* optimalizácia výkonu štátnej správy, optimalizácia procesov a štruktúr ústredných orgánov štátnej správy, optimalizácia procesov a výkonu samosprávy – 2014 - 2020.

Od začiatku budovania klientskych centier v roku 2013 boli najvyššie náklady vynaložené na realizáciu klientskeho centra v Bratislave (9,9 mil. eur; 30 % celkových nákladov na všetky klientske centrá), Žiline (8,4 mil. eur; 25 % celkových nákladov na všetky klientske centrá) a vo Zvolene (2,7 mil. eur). MV SR vynaložilo v súvislosti s realizáciou 62 klientskych centier v SR celkom 33,05 mil. eur. 79 % celkových nákladov tvorili kapitálové výdavky a 21 % bežné výdavky.

Ku koncu roka 2019 bolo uvedených do prevádzky 59 z celkom 79 plánovaných klientskych centier (k 30. 4. 2020 ich bolo 62). **Podľa vyjadrenia MV SR sa do konca roka 2020 už nepodarí zostávajúcich 16 KC otvoriť (v pláne je otvorenie len KC Prievidza), a to hlavne z dôvodov, že MV SR buď nie je správcom vhodnej budovy, nenašlo vhodnú alternatívu alebo má obmedzené finančné zdroje.**

### Systemizácia policajtov v štátnej správe

**NKÚ SR konštatuje, že systemizácia policajtov nie je naplnená a ich skutočný počet každoročne klesá** (Graf 15). Podľa štatistických ukazovateľov[[12]](#footnote-12) v roku 2019 pracovalo v rezorte 21 676 policajtov, čo bolo o 1 371 menej oproti schválenému limitu rozpočtu s finančným krytím. **NKÚ SR navrhuje zreálniť plánovaný stav policajtov a zároveň odporúča nevyužívať prostriedky určené na ich systemizáciu na úhradu miezd štátnych a verejných zamestnancov prostredníctvom realizovania rozpočtových opatrení.** Kontrolou podprogramov – Ochrana verejného poriadku a bezpečnosti, Okresné úrady a Centrálna podpora, bolo zistené, že počet zamestnancov sa v rámci nich za 6 rokov prakticky nezmenil.

|  |
| --- |
| **Graf 15: Vývoj skutočného počtu zamestnancov vo vybraných podprogramoch v rokoch 2014 – 2019** |
|  |

*Zdroj: MV SR; spracovanie NKÚ SR*

**Program ESO doteraz nepriniesol výraznú úsporu v počte zamestnancov.** V roku 2019 pracovalo v rezorte MV SR 48 834 zamestnancov, čo je o 0,4 % (199 zamestnancov) menej ako v roku 2014. Počet policajtov klesal, čo bolo v rozpore s cieľom a plánmi rezortu splniť uznesenia vlády o ich navýšení. Podľa medzinárodného porovnania je na Slovensku v pomere k počtu obyvateľov o 20 % viac policajtov ako je priemer v EÚ 28[[13]](#footnote-13), a tento rozdiel je ešte väčší v porovnaní s krajinami EÚ 15. V prepočte na 100 tis. obyvateľov má SR 405 policajtov, v krajinách V3 je ich počet 349, v krajinách EÚ 15 je ich 298. Nedôvera verejnosti k polícii je pritom najvyššia v rámci EÚ 28, a tento stav sa dlhodobo nemení. Nedôvera k polícii má pritom významný vplyv na efektívnosť práce policajného zboru a predstavuje problém pre legitimitu demokratického zriadenia štátu.


**NKÚ SR navrhuje zrealizovať personálny audit v policajnom zbore a vykonať analýzu fungovania polície s  cieľom zvýšenia jej efektivity a zlepšenia vzťahu verejnosti k polícii.**[[14]](#footnote-14)

## Ministerstvo školstva, vedy, výskumu a športu SR

Predmetom rýchlej kontroly v rezorte školstva bol príklad nehospodárneho nakladania s verejnými zdrojmi pri zavádzaní riešenia EDUNET SK a oblasť zabezpečovania učebníc pre základné a stredné školy, ktorá dlhodobo vykazuje neuspokojivé výsledky.

### Projekt Infovek 2

MŠVVŠ SR centralizovane zabezpečuje školám možnosť pripojenia na internet. Táto služba bola realizovaná prostredníctvom projektu „Infovek 2“ na základe Zmluvy o dielo, uzatvorenej k 2. 12. 2010 s dodávateľom Slovak Telecom, a.s. Projekt Infovek 2, ktorého zmluvné trvanie uplynulo 27. 9. 2015, mal byť nahradený komplexnejším riešením pod názvom EDUNET SK. Zmluva s dodávateľom nového riešenia – s firmou SWAN, a.s., nadobudla účinnosť až 5. 10. 2018 a prvé školy boli do EDUNET-u zapojené až v októbri 2019. **Zavádzanie EDUNET SK teda prišlo s niekoľkoročným meškaním** a centralizované pripojenie škôl na internet bolo - a z veľkej časti stále je - zabezpečované predlžovaním zmluvného vzťahu s pôvodným poskytovateľom služby. Tento stav viedol, okrem iného, k **udeleniu dvoch pokút od ÚVO v súhrnnej výške viac ako 1 mil. eur**.

Okrem samotných pokút, ďalšiu možnú nehospodárnosť naznačuje relatívne pomalé nabiehanie nového riešenia, čo spôsobuje, že **ministerstvo už platí novému poskytovateľovi, keďže začal poskytovať služby, no zároveň platí ešte aj starému poskytovateľovi služby**, ktorý stále pokrýva pripojenie veľkej väčšiny škôl. Tento stav trvá od októbra 2019, kedy bolo pripojených prvých 25 škôl cez EDUNET SK. Prejavilo sa to výrazným zvýšením celkových výdavkov ministerstva na centralizované zabezpečenie pripojenia škôl v roku 2019 (Schéma 1). Kým na jednej strane ministerstvo zaplatilo spoločnosti SWAN v roku 2019 sumu 4,2 mil. eur, súvisiacu so zapojením 91 škôl, na druhej strane dodávateľovi Slovak Telecom v tom istom roku zaplatilo 4,9 mil. eur, keďže cez neho bolo ku koncu roka 2019 stále pripojených 2 743 škôl. Nabiehanie nového riešenia, s ktorým súvisia značné výdavky, sa takmer vôbec neprejavilo na znížení výdavkov súvisiacich so starým riešením. Zníženie platieb Slovak Telecomu v roku 2019 o približne 0,2 mil. (o 5 %) oproti roku 2018 sa v kontexte predošlých rokov nejaví ako významnejší pokles (Graf 16), no nárast celkových platieb súvisiacich so zabezpečením pripojenia škôl bol v roku 2019 medziročne vyšší až o 76 %.

Zmluva o dielo s ST

(12/2010 – 9/2015)

Zmluva s ST (9/2015 na 12 mesiacov )

Dodatok k Zmluve o poskytovaní verejných služieb s ST

(9/2015 – do ukončenia implementácie projektu EDUNET SK )

Rámcová zmluva so SWAN

(10/2018 – 10/2022)

reálne zapájanie škôl do EDUNETu (od 10/2019)

2015

2016

2017

2018

2019

2020

pokuta 790,7 tis. (9/2018)

pokuta 250,9 tis.

(9/2018)

**Schéma 1:**

**Časová os prechodu na EDUNET SK**

**Graf 16:**

**Vývoj počtu zapojených škôl a platieb v súvislosti s projektami Infovek 2 a EDUNET v rokoch 2015 - 2019**

*Zdroj: MŠVVaŠ SR; vlastné spracovanie*

Podobný obraz ukazuje aj detailnejší pohľad na mesačné dáta rokov 2019 a 2020 (Graf 17). Nástup platieb súvisiacich s projektom EDUNET SK nie je kompenzovaný poklesom platieb súvisiacich s projektom Infovek 2. Graf taktiež dokumentuje, že k marcu 2020, teda za 18 mesiacov od uzavretia rámcovej zmluvy so spoločnosťou SWAN (október 2018), sa podarilo do nového projektu zaradiť 288 škôl, čo je rádovo menej, ako je počet škôl (2 474) stále pripojených cez Infovek 2.

|  |
| --- |
| **Graf 17: Vývoj počtu zapojených škôl a platieb v súvislosti s projektmi Infovek 2 a EDUNET mesačne** |
|  |

*Zdroj: MŠVVŠ SR; vlastné spracovanie*

Tento stav sa javí ako nehospodárny jednak kvôli nutnosti paralelne platiť dvom dodávateľom, ale aj kvôli riziku opätovných pokút od ÚVO. Ministerstvo by preto malo čo najskôr zabezpečiť plné využitie riešenia EDUNET SK a riadne ukončenie projektu Infovek 2.

### Zabezpečovanie učebníc

Výsledky medzinárodného prieskumu OECD TALIS 2018, ktoré boli zverejnené v júni 2019, signalizujú problémy pri zabezpečovaní učebníc základným školám v SR. V roku 2018 až 44,6 % riaditeľov ZŠ na Slovensku vyjadrilo nespokojnosť s množstvom alebo kvalitou učebného materiálu (Graf 18). V porovnaní najmä s ostatnými krajinami EÚ, ktoré boli súčasťou prieskumu, ide o vysoko nadpriemernú hodnotu – v prípade 22 krajín EÚ išlo v priemere o 12,5 % riaditeľov ZŠ, v Českej republike to boli dokonca iba 3 %. Dlhodobejší charakter problémov potvrdzujú aj výsledky podobného prieskumu OECD TALIS z roku 2013, kedy v prípade Slovenska až 82,1 % učiteľov druhého stupňa ZŠ vyučovalo na školách, ktorých riaditelia vyjadrili nespokojnosť s množstvom alebo kvalitou učebného materiálu.

|  |
| --- |
| **Graf 18: Nedostatok alebo nevhodnosť učebného materiálu z pohľadu riaditeľov ZŠ** |
|  |
| *Zdroj: TALIS 2018; spracovanie NKÚ SR*  *Poznámka: Ide o percento riaditeľov ZŠ, ktorí čiastočne alebo úplne súhlasia s tvrdením, že nedostatok alebo nevhodnosť učebného materiálu je prekážkou pri poskytovaní kvalitného vzdelávania ich školou.* |

Výsledky jednoduchej korelačnej analýzy naznačujú, že krajiny, v ktorých sú ZŠ lepšie vybavené učebnicami, dosahujú lepšie výsledky v matematickej gramotnosti v medzinárodnom testovaní PISA (Graf 19). Veľmi podobný výsledok bol aj v prípade čitateľskej či prírodovednej gramotnosti.

|  |
| --- |
| **Graf 19: Vzťah medzi vybavenosťou ZŠ učebnicami a výsledkami v testovaní PISA** |
|  |
| *Zdroj: TALIS 2018 a PISA 2018; výpočty a spracovanie NKÚ SR* |

Jednou z príčin tohto stavu je skutočnosť, že MŠVVaŠ SR dlhodobo nedostatočne pokrýva požiadavky škôl na učebnice (Graf 20). Počet učebníc dodaných školám je každoročne nižší ako počet školami objednaných učebníc. Napriek tomu, že od roku 2018 pretrváva pozitívny trend z pohľadu miery naplnenia požiadaviek škôl, aj v roku 2019 takmer štvrtina objednaných učebníc školám dodaná nebola. Tento pozitívny trend súvisí predovšetkým s nárastom objemu finančných prostriedkov, ktorý bol v rokoch 2018 a 2019 na daný účel alokovaný (Graf 21). Keďže pre rok 2020 je na tento účel rozpočtovaných výrazne menej prostriedkov ako v predchádzajúcich dvoch rokoch, existuje významné riziko zvrátenia identifikovaného pozitívneho trendu.

|  |
| --- |
| **Graf 20: Nesúlad medzi počtom školami objednaných a školám dodaných učebníc** |
|  |
| *Zdroj: MŠVVŠ SR; výpočty a spracovanie NKÚ SR* |
| **Graf 21: Objem finančných prostriedkov alokovaný na zabezpečenie didaktických prostriedkov školám** |
|  |
| *Zdroj: MŠVVŠ SR; spracovanie NKÚ SR*  *\*Skutočne čerpaný objem prostriedkov je súčtom dvoch zložiek – reálne minutých prostriedkov na nákup a distribúciu učebníc (prienik kódu 07813 programovej štruktúry a kódu 633009 ekonomickej klasifikácie) a prostriedkov, ktoré boli poskytnuté školám ako príspevok na nákup učebníc (z ministerstva školstva idú tieto prostriedky školám cez iné subjekty, napr. cez ministerstvo vnútra alebo VÚC)* |

Vyčíslenie počtu školami objednávaných a ministerstvom distribuovaných učebníc v jednotlivých rokoch komplikujú aj tieto skutočnosti:

* počas roka prebiehajú paralelne 3 typy objednávania:
  + hlavné objednávacie konanie,
  + špecializované konanie (napr. pri zmene štátneho vzdelávacieho programu),
  + mimoriadne objednávky;
* v roku 2017 skončila zmluva medzi ministerstvom a distribútorom učebníc:
  + od skončenia tejto zmluvy do ukončenia verejného obstarávania na nového distribútora, boli učebnice v roku 2017 a 2018 distribuované samotnými vydavateľmi (15 - 20 komerčných subjektov),
  + informačný systém ministerstva bol postavený na vzťahu ministerstva s jedným distribútorom. V tejto novej situácii nebolo technicky možné vkladať údaje o distribúcii/dodaní do informačného systému, preto údaje o počte dodaných učebníc je možné získať iba napočítaním množstva papierových podkladov.

(Zmluva s novým distribútorom bola uzavretá 26. 10. 2018; údaje o distribúcii za rok 2019 sú z evidencie distribútora a predložených účtovných dokladov.)

Druhou príčinou neuspokojivého stavu ohľadom zabezpečenia učebníc je neúspešnosť MŠVVŠ SR pri nákupe nových titulov učebníc. Z plánovaného počtu 20 nových titulov nezabezpečilo MŠVVŠ SR v roku 2019 pre školy ani jeden. Vyhlásené boli tri verejné obstarávania na celkovo 11 nových titulov. Išlo o verejné obstarávania pilotným postupom, ktorý mal byť v prípade osvedčenia sa masovo aplikovaný na rádovo desiatky titulov. Súťaž však bola vo všetkých troch prípadoch zrušená rozhodnutím ÚVO. Jedným z vysvetlení problematického verejného obstarávania nových titulov učebníc je skutočnosť, že učebnice sú výsledkom tvorivej duševnej činnosti, čo spôsobuje, že je problematické nastaviť objektívne súťažné kritériá.

Celkovo tak MŠVVŠ SR od roku 2014 zabezpečilo pre školy 44 nových titulov učebníc, čo je dokonca menej než každoročný plán počas obdobia 2014 – 2018 (Graf 22). Rovnako ako v roku 2019 má MŠVVŠ SR v pláne nákup 20 nových titulov aj v rokoch 2020 a 2021.

|  |
| --- |
| **Graf 22: Nákup nových titulov učebníc pre všetky druhy a typy základných a stredných škôl** |
|  |
| *Zdroj: MŠVVaŠ SR; spracovanie NKÚ SR* |

## Ministerstvo zdravotníctva SR

Napriek tomu, že reformy zamerané na zlepšenie efektívnosti výdavkov v zdravotníctve pokračujú, verejné nemocnice stále generujú straty. To sa premieta do ich pokračujúceho zadlžovania. Za hlavný dôvod rastu zadlženosti zdravotníckych zariadení možno považovať generovanie prevádzkových strát v nemocniciach. Ani úspory na strane nemocníc sa pod vplyvom zákonom stanoveného automatického zvyšovania miezd nedarí plniť, a to aj napriek šetreniu z centrálneho obstarávania zdravotníckej techniky, ktoré vykonalo pre nemocnice MZ SR.

Je potrebné, aby naštartovaný proces zefektívňovania procesov v zdravotníctve pokračoval aj naďalej a neustále sa zlepšoval. Zohľadnené by mali byť riziká identifikované v revízii výdavkov na zdravotníctvo. Podľa nej je priestor na zefektívnenie predovšetkým v liekovej politike. Problémom zostávajú lieky s nedostatočným klinickým prínosom, ktoré boli kategorizované v minulosti a sú naďalej uhrádzané zo VZP bez zohľadnenia ich nákladovej efektívnosti. Odpoveďou na ďalší vážny problém v slovenskom zdravotníctve, nedostatok všeobecných lekárov, malo byť zavedenie rezidentského programu. Podklady pre hodnotenie rezidentského programu a liekovej politiky boli získané rýchlou kontrolou v rezorte zdravotníctva.

### Oddlženie zdravotníckych zariadení

K 31. 12. 2019 bol v rezorte zdravotníctva celkový stav záväzkov[[15]](#footnote-15) spolu na úrovni istiny vo výške 1 391,97 mil. eur a v porovnaní s rokom 2018 klesol o 8,1 %. O finančnom zdraví zdravotníckych zariadení vypovedajú predovšetkým záväzky po lehote splatnosti, ktoré v rezorte zdravotníctva k 31. 12. 2019 klesli medziročne o 181,30 mil. eur, z toho najviac u príspevkových organizácií v pôsobnosti MZ SR (vrátane univerzitných a fakultných nemocníc). Tento pokles bol spôsobený pokračovaním realizácie procesov oddlžovania na základe koncepcie oddlženia zdravotníckych zariadení.

**Vývoj záväzkov spolu a po lehote splatnosti v rezorte zdravotníctva**

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ (v mil. eur)** | **k 31.12.2014** | **k 31.12.2015** | **k 31.12.2016** | **k 31.12.2017** | **k 31.12.2018** | **k 31.12.2019** |
| **Záväzky na úrovni istiny spolu** | **1 242,33** | **1 377,82** | **1 382,39** | **1 463,73** | **1 514,72** | **1 391,97** |
| - medziročná zmena | -11,43 | 135,49 | 4,57 | 81,34 | 50,99 | -122,75 |
| z toho: PO v pôsobnosti MZ SR\* | 473,69 | 589,94 | 702,13 | 833,69 | 880,35 | 811,74 |
| - medziročná zmena | 70,15 | 116,25 | 112,19 | 131,56 | 46,66 | -68,61 |
| **Záväzky PLS\*\* (istina) spolu** | **430,53** | **549,87** | **647,24** | **791,13** | **780,99** | **599,69** |
| - medziročná zmena | 93,49 | 119,34 | 97,37 | 143,89 | -10,14 | -181,30 |
| z toho: PO v pôsobnosti MZ SR\* | 334,18 | 442,41 | 547,16 | 679,24 | 667,06 | 541,80 |
| - medziročná zmena | 87,37 | 108,23 | 104,75 | 132,08 | -12,18 | -125,26 |

*Zdroj: MZ SR, \* Príspevkové organizácie v pôsobnosti MZ SR (vrátane univerzitných a fakultných nemocníc), \*\* Záväzky po lehote splatnosti*

V pôsobnosti MZ SR je ťažiskových 13 najväčších univerzitných a fakultných nemocníc, u ktorých záväzky po lehote splatnosti v minulom roku klesli medziročne o 126,5 mil. eur (Graf 23). V rámci oddlžovania si tieto zdravotnícke zariadenia v roku 2019 zo svojho účtovníctva reálne odpísali 273,48 mil. eur (v roku 2018 to bolo 102,13 mil. eur). Podľa *Informácie o vývoji dlhu v rezorte zdravotníctva za rok 2019* – ak by sa do výsledkov nezohľadnila jednorazová transakcia súvisiaca s oddlžovaním, priemerné mesačné tempo rastu záväzkov po lehote splatnosti by sa zvýšilo z 9,34 mil. eur v roku 2018 na 12,24 mil. eur v roku 2019.

|  |
| --- |
| **Graf 23: Vývoj záväzkov univerzitných a fakultných nemocníc v rokoch 2013 až 2019** |
|  |

*Zdroj: MZ SR*

Z pohľadu štruktúry záväzkov po lehote splatnosti, dominantné podiely na celkovom dlhu zdravotníckych zariadení v pôsobnosti MZ SR predstavovali v roku 2019 záväzky voči verejných financiám (Sociálnej poisťovni, daňovým úradom a zdravotným poisťovniam) – 39,3 %, iné záväzky 23,6 % a záväzky voči dodávateľom liekov a zdravotníckeho materiálu 23,1 %.

Za hlavné dôvody pokračujúceho rastu zadlženosti zdravotníckych zariadení možno považovať generovanie prevádzkových strát v nemocniciach.V štruktúre prevádzkových nákladov najvyšší podiel predstavujú osobné náklady, ktorých podiel vzrástol zo 68,2 % v roku 2014 na 72,5 % v roku 2019. **NKÚ SR opakovane upozorňuje, že medziročný rast výnosov od zdravotných poisťovní nepokrýva rast prevádzkových nákladov nemocníc.**

### Lieková politika

Výška nákladov na lieky zo VZP medziročne vzrástla o 5 %, keď v roku 2019 dosiahla úroveň cca 1,4 mld. eur. Najnákladnejšiu časť tvorila skupina Cytostatík a imunomodulátorov[[16]](#footnote-16), ktorej výška výdavkov pre systém VZP tvorila takmer 30 % z celkových nákladov na lieky. Významnú časť nákladov na lieky zo VZP predstavovali aj antibiotiká; výška výdavkov na klasifikačnú skupinu, do ktorej antibiotika patria, tvorila 8 %. Kontrola NKÚ SR potvrdila, že MZ SR v roku 2019 nerealizovalo žiadne opatrenia súvisiace s nadspotrebou antibiotík. Okrem tohto opatrenia MZ SR v minulom roku nerealizovalo ani ďalšie opatrenia súvisiace s revíziou úhrad liekov, ktoré boli navrhnuté v revízii výdavkov na zdravotníctvo[[17]](#footnote-17). V revízii bolo navrhnuté aj opatrenie zamerané na prehodnotenie úhrady pri liekoch, ktoré nespĺňajú podmienky nákladovej efektivity (potenciál úspor 45 mil. eur), ktoré taktiež nebolo zo strany MZ SR zrealizované. Tieto skutočnosti prispievajú k neefektívnemu vynakladaniu finančných prostriedkov na lieky v SR.

V kontexte starnutia populácie, zmien vo farmakoterapii, výskytu chronických ochorení, ako aj viacerých ďalších faktorov sa očakáva, že spotreba liekov a výška nákladov na lieky zo VZP budú naďalej výrazne rásť. Daný fakt vytvára významný tlak na financovanie celého systému v budúcnosti, pričom existuje riziko finančnej neudržateľnosti takého systému.

Dôležitým aktérom v procese vstupovania liekov na trh v SR je kategorizačná komisia MZ SR pre lieky. V roku 2019 táto komisia vydala odborné odporúčanie pre 144 liekov. Z týchto liekov nebolo do kategorizačného zoznamu liekov zaradených 47. V zmysle medzinárodných odborných odporúčaní pre hodnotenie nákladovej efektivity je dostupnosť elektronického modelu základným prvkom pre proces hodnotenia. V roku 2019 však bola posudzovaná nákladová efektivita v zmysle platnej legislatívy na základe farmako-ekonomického modelu v elektronickej forme u 15 liekov. MZ SR nepredložilo zdôvodnenie výberu liekov, u ktorých neboli farmako-ekonomické modely v elektronickej forme vyžadované zo strany MZ SR. **Netransparentnosť v procese posudzovania farmako-ekonomických modelov v elektronickej forme pre proces hodnotenia nákladovej efektivity liekov prispieva k neefektívnemu vynakladaniu finančných prostriedkov na lieky zo VZP v SR.**

NKÚ SR konštatuje, že na MZ SR existujú významné problémy v oblasti metodológie hodnotenia zdravotníckych technológií (HTA), pretože sa nedodržiavajú medzinárodné odporúčania (napr. EUnetHTA odporúčané postupy), ako aj závažné rezervy v oblasti personálnych kapacít na HTA, čo tiež prispieva k neefektívnemu vynakladaniu finančných prostriedkov na lieky zo VZP v SR.

### Rezidentské štúdium

Rezidentské štúdium bolo do roku 2018 vedené pod názvom Rezidentský program, ktorý vznikol v roku 2012 ako reakcia na nedostatok všeobecných lekárov pre dospelých a všeobecných lekárov pre deti a dorast v praxi, na ich zvyšujúci sa vekový priemer a postupnú kompetenčnú degradáciu oboch odborov. Rezidentský program pôvodne predstavoval podporu ďalšieho vzdelávania zdravotníckych pracovníkov v špecializačných odboroch všeobecné lekárstvo a pediatria. MZ SR v roku 2019 rozšírilo rezidentské štúdium o ďalšie špecializačné odbory. Za hlavné benefity pre absolventov tohto programu / štúdia sa považovalo rozšírenie kompetencií pre všeobecných lekárov a iných špecialistov, predpoklad primeraného finančného ohodnotenia, istota zamestnania na celom území Slovenska a samostatná ambulantná prax a nezávislosť.

Rezidentský program naštartoval pozitívne, čo sa prejavilo na počte zaradených rezidentov. K 1. 10. 2014 bolo na univerzity, ktoré sa na projekte zúčastňujú, prijatých 72 rezidentov.

|  |
| --- |
| **Graf 24: Počet rezidentov zaradených do rezidentského programu v špecializačných odboroch všeobecné lekárstvo a pediatria v rokoch 2014 – 2019** |
|  |

*Zdroj: MZ SR*

Rozhodujúci podiel na počte zaradených rezidentov predstavovala Slovenská zdravotnícka univerzita (Graf 24). Jej počty v ďalších rokoch s výnimkou rokov 2016 a 2019 klesali, zo 61 v roku 2014 na 38 rezidentov v roku 2019. Celkový výrazný pokles počtu zaradených rezidentov zo 72 v roku 2014 na 36 v roku 2018 sa zastavil a od roku 2019 sa prejavilo oživenie záujmu uchádzačov o rezidentské štúdium. Medziročný prírastok počtu rezidentov na Slovenskej zdravotníckej univerzite v roku 2019 nepresiahol úroveň z predchádzajúcich rokov.

Na základe údajov z NCZI za roky 2016 až 2018 možno konštatovať, že rezidentské štúdium zatiaľ neodstránilo pretrvávajúce riziko zhoršovania dostupnosti a kvality primárnej zdravotnej starostlivosti. **Počet ambulancií všeobecných lekárov pre dospelých** na Slovensku podľa NCZI poklesol z 2 088 v roku 2013 na 1 951 v roku 2018, t. j. o 137. **Počet ambulancií všeobecných lekárov pre deti a dorast** poklesol z 1 110 v roku 2013 na 995 v roku 2018, t. j. o 115.

Napriek tomu, že súčasná legislatíva umožňuje financovať zo ŠR rezidentské štúdium aj v iných špecializačných odboroch, podľa NKÚ SR rozšírenie rezidentského štúdia o ďalšie špecializačné odbory nebolo v súlade s jedným zo základných cieľov rezidentského programu: „Všeobecné lekárstvo sebe – nastavenie rezidentského programu pre potreby primárneho kontaktu“. Rezidentský program vznikol len pre finančnú podporu špecializačných odborov všeobecné lekárstvo a pediatria, predovšetkým na doplnenie stavu lekárov do všeobecných ambulancií pre dospelých a pre deti a dorast.

Z medziročného vývoja počtu ambulancií všeobecných lekárov pre dospelých a všeobecných lekárov pre deti a dorast vyplýva, že rezidentské štúdium zatiaľ výraznejšie neprispelo k plneniu svojho cieľa. Preto je potrebné zamerať pozornosť najmä na príčiny a riešenie poklesu záujmu uchádzačov o špecializačné odbory všeobecné lekárstvo a pediatria.

## Ministerstvo dopravy a výstavby SR

V roku 2019 sa zopakoval rovnaký scenár s čerpaním výdavkov v rezorte dopravy ako v predchádzajúcom roku – na kapitálových výdavkoch bola pôvodne rozpočtovaná minimálna suma, následne začiatkom roka sa presunul veľký objem nevyčerpaných európskych prostriedkov z predchádzajúcich období a nábeh ich čerpania bol pomalý. Presunom týchto prostriedkov došlo počas roka **k navýšeniu pôvodného rozpočtu** (1 153 931 tis. eur) **až o 86,6 %[[18]](#footnote-18)**. Pozitívnou správou je, že situácia so slabým čerpaním eurofondov sa každoročne pomaly zlepšuje (Graf 25). Zásluhu na tom má najmä výstavba diaľnic, ktorá pri **vybraných projektoch** napredovala podľa plánov aj v roku 2019. Veľa projektov, nielen v oblasti cestnej infraštruktúry, však stále mešká.

**V roku 2019 bol schválený rozpočet prostriedkov EÚ a spolufinancovania vo výške 35 485 tis. eur.** K 30. 6. 2019 sa navýšil na 909 776 tis. eur a **nakoniec sa do konca roka vyčerpalo 323 510 tis. eur.** **Závislosť od čerpania prostriedkov EÚ je stále príliš vysoká.** Veľká časť financovania modernizácie a výstavby diaľnic, ciest či železníc je prenášaná na vrub prostriedkov z EÚ a len minimum ide zo ŠR (z neho sa zabezpečuje skôr bežný chod kapitoly).

|  |
| --- |
| **Graf 25: Podiel čerpania prioritných osí v rámci OPII na celkovej alokácii v rokoch 2018 a 2019** |
|  |

*Zdroj: MF SR*

NKÚ SR sa v rámci rýchlej kontroly na rezorte dopravy zameral aj na posúdenie kvality vybraných merateľných ukazovateľov v rámci programovej štruktúry. **Predmetom kontroly boli najdôležitejšie prvky v rámci programovej štruktúry z každej významnej oblasti rezortu – cestná infraštruktúra, železničná infraštruktúra a OPII,** **aj plnenie merateľných ukazovateľov v týchto prvkoch.** Je nutné podotknúť, že predovšetkým pri prvkoch spadajúcich pod program OPII nebolo možné za rok 2019 vyhodnotiť plány, pretože v tomto prípade sa nestanovujú každoročne, ale v dlhšom horizonte. V tomto prípade sa analyzovalo iba riziko naplnenia/nenaplnenia daného plánu v budúcnosti. Na iných prvkoch boli nastavené aj čiastkové plány, ktoré sa mali splniť v roku 2018, no keďže sa tak nestalo, naplnenie sa posunulo na ďalšie obdobie.

Aj napriek tomu, že monitorovacia správa programovej štruktúry MDV SR za rok 2019 bola vypracovaná v súlade s Metodickým pokynom MF SR na usmernenie programového rozpočtovania, **nie všetky stanovené plány sa podarilo naplniť**. Celkovo bolo posúdených 13 cieľov, z toho pri 7 boli plány splnené, pri 2 nesplnené a v 4 prípadoch sa v roku 2019 nedali vyhodnotiť. **Dôležité v tomto prípade však nie sú ani tak počty splnených a nesplnených plánov, ale skôr ich nastavenie. Mnohé sú už pri plánovaní poddimenzované a je preto veľmi jednoduché ich naplniť.** Príkladom je prvok v rámci cestnej siete, kde bol plán na rok 2019 odovzdať 1 km nových a zrekonštruovaných ciest I. triedy, alebo v prípade modernizácie a rozvoja železničnej dopravnej cesty podporiť iba 1 projekt. Je evidentné, že naplnenie takého plánu je potom veľmi jednoduché. Takto neambiciózne nastavené plány mnohokrát neodrážajú realitu, ktorá najmä v prípade kvality ciest I. triedy alebo železničnej cesty podľa dostupných údajov nie je v uspokojivom stave. Druhý extrém sú nadhodnotené plány, ktoré neodrážajú finančné ani časové možnosti MDV SR a jeho podriadených organizácií. Vybrané merateľné ukazovatele s jednotlivými plánmi a ich plnením, ktoré sú spomínané v texte ďalej, sú uvedené v Tabuľke 9 v Prílohe.

### Cestná doprava

**Diaľnice a rýchlostné cesty**

Diaľničná mapa SR sa síce v roku 2019 rozšírila, ale od splnenia cieľov je to veľmi ďaleko. Pozitívne je, že po dvoch rokoch stagnovania, kedy nebol otvorený žiaden diaľničný úsek, priniesol rok 2019 otvorenie aspoň jedného (financovaný prostredníctvom fondov EÚ). NKÚ SR konštatuje, že cieľ z programového vyhlásenia vlády o zachovaní vysokého tempa výstavby D a RC sa nepodarilo naplniť. Najväčší cieľ – prepojiť Bratislavu s Košicami súvislou diaľnicou sa nepodarilo dokončiť ani v roku 2019.

Výdavky na D a RC sa v programovej štruktúre kapitoly nachádzajú na viacerých položkách. Zjednodušene ich možno rozdeliť na tie, ktoré sú určené na výstavbu nových úsekov (financované predovšetkým z fondov EÚ), a na tie, ktoré idú do údržby, opráv a modernizácie existujúcich úsekov (financované zo ŠR).

Ciele, ktoré sú nastavené **na prvku Diaľnice a rýchlostné cesty financované zo ŠR**, dávajú obraz o prebiehajúcej výstavbe, no ich plánovanie a plnenie nie je vždy v súlade s potrebami v tejto oblasti. Dobrým príkladom bol rok 2016, kedy bol plán začať výstavbu až 202,6 km nových D a RC, no v skutočnosti sa začalo stavať necelých 10 %. V roku 2019 došlo k zreálneniu plánovania novej výstavby a nakoniec bol plán prekročený o 26 %, keď bola začatá výstavba úsekov R4 – severný obchvat Prešova I. etapa v dĺžke 4,3 km a R2 Kriváň – Lovinobaňa v dĺžke 13,5 km.

Aj v prípade ďalšieho cieľa – **dĺžka odovzdaných km do užívania,** bolo plnenie plánov v období 2015 až 2018 buď veľmi nedostatočné (roky 2016 a 2018) alebo naopak, dosiahlo prekročenie o niekoľko desiatok percent (napr. rok 2017). **V roku 2019 plán odovzdať do užívania 28,79 km nových diaľnic nebol splnený**, nepodarilo sa odovzdať ani jeden kilometer nových D, resp. RC. Plán tak už druhý rok po sebe nebol splnený, pričom v rokoch 2018 aj 2019 bolo na tento účel vyčerpaných zhodne **po 31,4 mil. eur,** čo predstavovalo 100 % vyčerpaných výdavkov schváleného rozpočtu. **Podľa NKÚ SR je nevyhnutné začať plánovať výstavbu podľa dopredu stanoveného zoznamu prioritných úsekov, ktoré budú vychádzať z podložených analýz.**

**Prvok financovaný z prostriedkov EÚ** – Prioritná os č. 2 – Cestná infraštruktúra, slúži na zabezpečovanie výstavby diaľničných úsekov. Pôvodne sa očakávalo, že výrazným spôsobom prispeje k prepojeniu Bratislavy s Košicami, a to vďaka dobudovaniu diaľnice D1. Zo 6 chýbajúcich úsekov na D1 malo byť 5 financovaných práve cez OPII. Množstvo nepredvídaných okolností však spôsobilo, že sa to nakoniec možno nepodarí. **V roku 2019 bol otvorený jediný úsek financovaný z OPII, práve na diaľnici D1 a to Budimír – Bidovce v dĺžke 14,4 km.**

***Prehľad o najväčších rozostavaných úsekoch a ich financovanie z Prioritnej osi č. 2 – OPII***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Úsek | Dĺžka (v km) | Hodnota zákazky  (v tis, eur, bez DPH) | 2016 S  (v tis. eur) | 2017 S  (v tis. eur) | 2018 S  (v tis. eur) | 2019 S  (v tis. eur) | Zmluvný termín ukončenia | Odhadovaný termín ukončenia |
| D1 Hričovské Podhradie - Lietavská Lúčka | 11,3 | 427 201 | 107 815 | 60 283 | 62 436 | 24 748 | 1/2018 | 7/2019 |
| D1 Lietavská Lúčka - Višňové - Dubná Skala | 14 | 409 800 | 0 | 0 | 125 889 | 28 655 | 12/2019 | 2023 |
| D1 Hubová - Ivachnová, II. fáza | 14,9 | 288 791 | 0 | 0 | 0 | 0 | 6/2022 | 7/2022 |
| D1 Prešov, západ - Prešov, juh | 7,8 | 356 345 | 0 | 0 | 38 505 | 119 957 | 6/2021 | 6/2021 |
| D1 Budimír - Bidovce | 15,5 | 197 444 | 0 | 0 | 103 267 | 58 686 | 12/2019 | 12/2019 |
| D3 Čadca, Bukov - Svrčinovec | 5,7 | 239 113 | 0 | 0 | 33 978 | 19 415 | 12/2020 | 12/2020 |

*Zdroj: MDV SR, RIS*

Prvé tri úseky uvedené v tabuľke patria medzi najviac problémové na diaľnici D1. Zároveň sú to najkľúčovejšie a najpotrebnejšie úseky. Druhý rok meškajúca časť D1 medzi **Hričovským Podhradím a Lietavskou Lúčkou** je prakticky hotová a tesne pred otvorením (posledné financovanie bolo v júli 2019). Aj keď jej otvorenie bolo pôvodne naplánované na polovicu 2019, opätovne sa presunulo na rok 2020 (kvôli nutnosti výstavby privádzača na túto diaľnicu, ktorý nebol súčasťou tendra a začal sa stavať oveľa neskôr). Bez neho by úsek nemal žiadne opodstatnenie a prakticky by skončil v poli. Dôvodom je nadväzujúci úsek **Lietavská Lúčka – Dubná Skala s tunelom Višňové**, ktorého výstavba sa zastavila. V 1. polroku 2019 došlo k rozviazaniu zmluvy so zhotoviteľom, v júni boli prefinancované posledné práce. Úsek čaká na nových zhotoviteľov a prakticky sa riešia iba administratívne úkony. Vzniklo tak vysoké riziko, že úsek nebude do konca 3. programového obdobia postavený a preto nebude jeho financovanie hradené z eurofondov.

Ďalší úsek, **Hubová – Ivachnová,** nebol doposiaľ zazmluvnený a ani financovaný v rámci OPII, a to aj napriek faktu, že výstavba sa obnovila už v priebehu roka 2018 a úsek bol zaradený medzi tzv. veľké projekty, ktoré sa majú realizovať v rámci OPII. Vzhľadom na množstvo komplikácií, ktoré úsek sprevádzali (predĺženie výstavby, práce navyše, komplikácie pri realizácii objektu tunela, právne spory a iné) **vzniklo riziko, že napokon jeho výstavba ani nebude financovaná prostredníctvom fondov EÚ a zaťaží tak výdavkovú časť ŠR (k 31. 12. 2019 bolo na úsek vyčerpaných už 133,6 mil. eur, predovšetkým zo zdrojov ŠR prostredníctvom NDS).**

Výstavba úsekov D1 pri Prešove a D3 pri Čadci nevykazovala počas roka 2019 zásadnejšie problémy a meškania.

**NKÚ SR konštatuje, že splnenie plánu vybudovať 104,2 km[[19]](#footnote-19) D a RC na prvku OPII Cestná infraštruktúra do roku 2021 je vzhľadom k vzniknutým komplikáciám na viacerých úsekoch málo pravdepodobné.**

|  |
| --- |
| Predmetom kontroly **Elektronický výber mýta**, ktorú NKÚ SR vykonal v roku 2019, bolo preverenie efektívnosti výberu platieb z mýta a ich ďalšie smerovanie. Rovnako bolo cieľom posúdiť výhodnosť či nevýhodnosť poskytovanej služby aj do budúcna.  NKÚ SR zistil, že systém bol nastavený nehospodárne a neefektívne, že jeho pokračovanie by v budúcnosti prinieslo vážne riziká v súvislosti s vlastníctvom technického zázemia pre výber mýta.  Kontrola rovnako odhalila, že medzi rokmi 2014 – 2018 išlo z jedného eura zaplateného prostredníctvom mýta za užívanie spoplatnených úsekov ciest iba 10 centov na výstavbu D a RC. Distribúcia príjmov bola nastavená v prospech spoločnosti SkyToll, a. s., keď zo sumy viac ako 1,5 mld. eur získala za roky existencie systému 760 mil. eur, čo predstavuje 48 % hodnoty mýta. Na účty iných zmluvných partnerov odišlo z výberu mýta 108 mil. eur a zvyšnú sumu 709 mil. eur získala NDS. Z tejto sumy NDS použila 47 % primárne na údržbu a opravy siete diaľnic a rýchlostných ciest, 26 % išlo na jej vlastnú prevádzku a iba zvyšných 20 % sa použilo na rozvoj diaľničnej siete.  Záverom kontroly je tak konštatovanie o neplnení základného cieľa tohto projektu a o minimálnom finančnom príspevku k výstavbe D a RC. |

**Cesty I. triedy**

Každoročné upozornenia NKÚ SR na nedostatočné financovanie ciest I. triedy zo ŠR sa opakujú aj v roku 2019. Už pri plánovaní rozpočtu smerovali výhrady NKÚ SR k nedostatku prostriedkov na prvku Údržba a opravy ciest I. triedy. Samotný plán na tomto prvku – **každoročne splniť štandard údržby a opráv ciest I. triedy na 55 %**, je neambiciózny pri tak dlhodobo poddimenzovanej oblasti, akou sú cesty I. triedy. Aby sa kvalita vozoviek dostala do lepšieho stavu, obnova musí prebiehať vo väčších intenzitách.

Aj pri ďalšom pláne – presunúť 10 km ciest I. triedy z 5. a 4. kvalifikačného stupňa do 1. kvalifikačného stupňa možno konštatovať, že je nastavený málo ambiciózne vo vzťahu k celkovému stavu vozoviek I. triedy. **V roku 2019 pripadalo na 1 km ciest I. triedy vo veľmi dobrom stave približne 0,8 km ciest v nevyhovujúcom a havarijnom stave[[20]](#footnote-20).** Skutočný počet km vozoviek presunutých do lepšieho kvalifikačného stupňa bol nakoniec vyšší, keď plnenie plánu dosiahlo 168,4 %. Ako naznačuje aj Graf 26, stále je to však nízke číslo.

|  |
| --- |
| **Graf 26: Prehľad stavu ciest I. triedy podľa jednotlivých kategórií za rok 2019 (v km)** |
|  |

*Zdroj: SSC*

**Od roku 2016 sa na tomto prvku rozpočtuje rovnaká výška výdavkov.** Aj na rok 2019 boli rozpočtované výdavky na rovnakej úrovni – 40,5 mil. eur.Počas roka sa nenašli dodatočné prostriedky, keď skutočné čerpanie dosiahlo iba o 148 tis. eur viac oproti schválenému rozpočtu a v porovnaní s rokom 2018 dokonca pokleslo o viac ako 14,5 mil. eur.

**Podľa NKÚ SR nemožno na základe tak nízko definovaných plánov, dosahovať výraznejšie zlepšenie kvality ciest I. triedy.** Rovnaké plány si rezort dopravy stanovil aj na roky 2020 až 2022. Aby sa v budúcnosti zabezpečili kvalitnejšie a bezpečnejšie cesty, je nevyhnutné v tejto kľúčovej oblasti nastaviť ambicióznejšie plány a úmerne zvýšiť výdavky.

**Ani ďalší z merateľných ukazovateľov, ktorý súvisí s kvalitou ciest I. triedy, negarantuje dosiahnutou skutočnosťou za rok 2019 zlepšenie na týchto komunikáciách**. Podľa NKÚ SR už plán – odovzdať v roku 2019 iba 1 km nových, resp. zrekonštruovaných úsekov, bol nastavený nedostatočne (rovnaký plán je nastavený aj na roky 2020 až 2022). Skutočne bolo odovzdaných 16,835 km nových a zrekonštruovaných ciest. Na tento účel bolo na rok 2019 rozpočtovaných 2,97 mil. eur a skutočne sa vyčerpalo 11,95 mil. eur. Pre porovnanie: na prvku, ktorý súvisí iba s výstavbou verejných účelových komunikácií pri strategickom parku Nitra, bolo v rovnakom období použitých 10,9 mil. eur. V prípade prvku, ktorý je financovaný z prostriedkov EÚ (OPII), bolo v roku 2019 zmodernizovaných 20 km ciest I. triedy za 14 mil. eur.

### Železničná doprava

**Prostriedky smerujúce do železničnej dopravy zo štátneho rozpočtu sa oproti predchádzajúcemu obdobiu navýšili o 114 053 tis. eur** – 658 023 tis. eur.

**Financovanie z fondov EÚ do železničnej infraštruktúry zaznamenalo medziročný pokles o takmer 50 %, na úroveň 96 774 tis. eur.** Skoro všetky tieto prostriedky boli použité v rámci prvku Železničná infraštruktúra (TEN-T) a obnova mobilných prostriedkov, ktorý sa zameriava na modernizáciu hlavných železničných koridorov v SR. Naopak, prvok zameraný na modernizáciu regionálnych tratí (mimo TEN-T Core) zaznamenal opäť takmer nulové čerpanie, keď z naplánovaného rozpočtu 27 014 tis. eur sa vyčerpalo iba 314 tis. eur. Od začiatku 3. programového obdobia sa na tomto prvku čerpalo minimum prostriedkov – iba 0,51 % z celkovej alokácie 332 038 tis. eur; v rámci OPII patrí k najrizikovejším z pohľadu včasného vyčerpania eurofondov.

**Železnice SR**

**Ani v oblasti odovzdávania nových, prípadne zmodernizovaných úsekov v rámci železničnej infraštruktúry, nebol rok 2019 úspešný.** **Schválený rozpočet vo výške 317 320 tis. eur bol nakoniec prekročený o 66 265 tis. eur.** Z toho **prostriedky vo výške 317 450 tis. eur boli použité ako bežné transfery** na prevádzku železničnej infraštruktúry (91,7 %) a kompenzáciu finančných vplyvov spojených so znížením úhrad za prístup k železničnej infraštruktúre pre nákladných dopravcov (8,3 %).

V rámci **kapitálových výdavkov**, na výstavbu a obnovu železničnej siete **bolo zo štátneho rozpočtu použitých 65 635 tis. eur a ďalších 65 622 tis. eur z prostriedkov EÚ** a spolufinancovania v rámci troch prioritných osí OPII.

|  |
| --- |
| Kontrola **Zabezpečenie externých služieb** **v ŽSR, a. s.,** poukázalana vysoký objem externých služieb v tejto spoločnosti. Najmä v oblasti právnych a poradenských služieb bola ich potreba a efektívne využitie otázne. ŽSR počas obdobia 2015 – 2018 uzatvorila viac ako tisíc zmlúv s externými dodávateľmi služieb za vyše 25 mil. eur, pričom viaceré zmluvy, najmä na poskytovanie právnych a poradensko-konzultačných služieb vykazovali znaky nehospodárneho nakladania s finančnými zdrojmi; pôvodné ceny služieb sa často dodatkami navyšujú (aj o 400 %).  Predmetom poradenstva a konzultácií boli často aj také problémy, ktoré mala spoločnosť riešiť vlastnými zamestnancami. Príkladom je rámcová zmluva, podľa ktorej sa prostredníctvom externej spoločnosti pre ŽSR dlhodobo monitorujú výzvy o možnostiach a príležitostiach pre rozvoj ŽSR v rámci programového obdobia 2014 – 2020. Takéto činnosti by pritom mala vykonávať interná odborná činnosť. ŽSR nedostatočne preukázali využitie externých služieb aj pri viacerých zmluvách na vypracovanie štúdií.  NKÚ SR na základe výsledkov kontroly navrhol ŽSR, a. s., komplex odporúčaní, ktoré smerujú k efektívnejšiemu a účinnejšiemu využívaniu externých služieb. |

Plán o počte podporených projektov v rámci rozvoja železničnej siete (financovanej zo ŠR) nezodpovedá potrebám. **Pri súčasnom stave, keď železnice dosahujú vysoký modernizačný dlh, bol nastavený plán v podobe podporenia iba 1 projektu, nedostatočný.** Potvrdzuje to aj dosiahnutá skutočnosť, keď nakoniec bolo podporených 21 projektov. Rovnako je to aj s financovaním, keď už druhý rok po sebe skutočné čerpanie bolo oproti rozpočtu navýšené o takmer 400 % (R 2018: 8,32 mil. eur, S 2018: 45,21 mil. eur; R 2019: 8,32 mil. eur, S 2019: 40,64 mil. eur). Navyše, veľa z týchto podporených projektov tvorili iba menšie opravy (rekonštrukcia trakčného vedenia, výhybiek, priecestného zabezpečovacieho zariadenia), prípadne projektové prípravy, ktoré však výraznejšie neprispeli k modernizácii železničných tratí.

**Podľa NKÚ SR je na tomto prvku dôležité zreálniť plánovanie a rozpočtovanie. Rovnako je potrebné sa zamerať okrem plánovania a sledovania počtu podporených projektov aj na počet kilometrov obnovenej železničnej siete (podobne ako sa to sleduje na prvkoch v rámci OPII). Takto možno porovnať nielen medziročné napredovanie obnovy železničnej siete, ale napr. aj koľko km a za akú sumu sa v danom roku obnovilo zo ŠR a koľko z prostriedkov EÚ.**

V rámci prvku financovaného z **fondov EÚ sa všetky prostriedky čerpali iba na jednom projekte - modernizácia trate pre zvýšenie traťovej rýchlosti na 160 km/hod medzi Púchovom a Považskou Teplou.** Z technického aj finančného hľadiska ide o náročný úsek. Výstavba sa mala ukončiť začiatkom roku 2020. Počas roka 2019 však došlo k posunu termínu dokončenia na december 2021. Dôvodom bola zmena geologických pomerov pri výstavbe tunelov, ale napríklad aj odhalenie čiernej skládky počas výstavby. Na danom úseku bolo v roku 2019 z rozpočtu kapitoly použitých 62 691 tis. eur. Tento úsek je posledný chýbajúci v rámci modernizácie trate Bratislava – Žilina na rýchlosť 160 km/h. Modernizácia prebieha už 20 rokov, pričom až 90 % financií pochádzalo z prostriedkov EÚ. Potrebné je však ešte zmodernizovať trať zo Žiliny do Košíc. Cieľ je nastavený do roku 2030. Pri aktuálnom stave jednotlivých projektov a bez finančného krytia existuje vysoké riziko, že sa tento cieľ nenaplní.

**Železničná spoločnosť Slovensko**

**V roku 2019 plynuli z rezortu dopravy do ZSSK iba kapitálové výdavky zo zdrojov EÚ.** **ŠR totiž pokryl iba bežné výdavky** vyplývajúce zo Zmluvy o dopravných službách vo verejnom záujme. Pôvodný rozsah objednaných výkonov bol vo výške 31,3 mil. vlkm a skutočný dopravný výkon bol nakoniec 33,225 mil. vlkm. Na tento účel bolo rozpočtovaných 218 709 tis. eur, čo sa prekročilo o 20,9 %.

**NKÚ SR každoročne upozorňuje na nedostatočné a nesystémové financovanie ZSSK pri plánovaní rozpočtu. V roku 2019 sa upozornenia ukázali opätovne ako opodstatnené.** Prostredníctvom dvoch rozpočtových opatrení boli v 1. polroku 2019 navýšené výdavky spolu o 45 636 tis. eur, ktoré boli zdrojovo kryté z kapitoly VPS. Prvé, vo výške 38 116 tis. eur, sa **týkalo úhrady nekrytej straty z roku 2017,** pričom od roku 2013 sa táto suma každoročne zvyšuje a v roku 2017 bola doposiaľ najvyššia.Druhé, vo výške 7 520 tis. eur, súviselo s navýšením prostriedkov na opravu a údržbu koľajových vozidiel. **Ak by sa prostriedky pre ZSSK rozpočtovali v dostatočnom objeme, k týmto rozpočtovým opatreniam by vôbec nemuselo dôjsť.**

Plán obnoviť 35 vlakových súprav v železničnej osobnej doprave do roku 2018 sa nenaplnil, keď k stanovenému termínu nebola obnovená ani jedna vlaková súprava. Rezort dopravy tak už bude ďalšie roky len doháňať zameškané plnenie plánu. Ani v roku 2019 nemožno hovoriť o progrese v plnení, keď boli obnovené iba 4 vlakové súpravy v rámci projektu Modernizácia vozového parku železničných koľajových vozidiel – 1. časť, pričom na tento účel bolo v roku 2019 vyčerpaných 15 266 tis. eur. Ďalších 6 688 tis. eur bolo čerpaných na obnovu vozidiel ozubnicovej železnice vo Vysokých Tatrách a 4 209 tis. eur na projekt Modernizácia vozového parku železničných koľajových vozidiel – 2. časť, pričom k dodaniu koľajových vozidiel počas roka v rámci týchto projektov nedošlo.

# Vzťah štátneho rozpočtu k EÚ

V roku 2019 prekročili príjmy prichádzajúce z EÚ očakávania, keď vzrástli oproti rozpočtovaným príjmom o 127,7%, v absolútnom vyjadrení dosiahli výšku 2 126 210 tis. eur. Mierne sa zvýšili aj odvody SR do rozpočtu EÚ, keď stúpli o 1,18 % na sumu 834 552 tis. eur.

**Oproti predchádzajúcemu roku zaznamenala SR v roku 2019 nižšie tempo čerpania, a teda sa znížila aj jej čistá finančná pozícia** – o 4,17 % na 1 275 210 tis. eur (Graf 28).

|  |  |  |  |  |  |
| --- | --- | --- | --- | --- | --- |
| **Čistá finančná pozícia SR (v tis. eur)** | **Skutočnosť 2018** | **Rozpočet 2019** | **Skutočnosť 2019** | **Rozdiel** | **Index (v %)** |
| a | 1 | 2 | 3 | 4 = 3 - 2 | 5 = 3 / 2 |
| Príjmy za prostriedky EÚ - zahraničné transfery | 2 169 725 | 1 665 041 | 2 126 943 | 461 902 | 127,7 |
| Zahraničné granty z rozpočtu EÚ | 7 | 0 | 22 | 22 | - |
| **Spolu príjmy z rozpočtu EÚ** | **2 169 732** | **1 665 041** | **2 126 210** | **461 169** | **127,7** |
| Odvody SR spolu bez tradičných vlastných zdrojov | 731 424 | 839 668 | 750 226 | **-89 442** | 89,3 |
| Tradičné vlastné zdroje | 93 385 | 96 311 | 84 326 | **-11 985** | 87,6 |
| **Odvody do rozpočtu EÚ spolu** | **824 809** | **935 979** | **834 552** | **-101 427** | **89,2** |
| **Príspevky SR do Európskeho rozvojového fondu** | **16 512** | **17 934** | **17 181** | **-753** | **95,8** |
| **Spolu odvody a príspevky SR do všeobecného rozpočtu EÚ** | **841 321** | **953 913** | **851 733** | **-102 180** | **89,3** |
| **Čistá finančná pozícia** | **1 328 411** | **711 128** | **1 275 210** | **564 082** | **179,3** |

*Zdroj: MF SR*

|  |
| --- |
| **Graf 28: Vývoj čistej finančnej pozície v rokoch 2005 až 2022** |
|  |

*Zdroj: Návrh ŠZÚ za rok 2019*

Rok 2019 bol šiestym rokom implementácie programového obdobia 2014 – 2020, v ktorom čerpanie všetkých OP dosiahlo k 31. 12. 2019 sumu 3 936 048 tis. eur, čo predstavuje 28,55 % z celkovej alokácie (EÚ zdroj, bez PRV, Graf 29).

|  |
| --- |
| **Graf 29: Podiel čerpania OP EŠIF na celkovom čerpaní k 31. 12. 2019 (v %)** |
|  |

*Zdroj: MF SR*

V období do 31. 12. 2019 mal najvyšší podiel čerpania na celkovom čerpaní OP Integrovaná infraštruktúra na úrovni 43,7 %, pričom za ním nasledoval OP Kvalita životného prostredia (21,78 %) a OP Ľudské zdroje (20,21 %).

**Údaje o nezrovnalostiach v rámci čerpania EŠIF**

Čerpanie EŠIF má vo svojom procese veľmi striktné pravidlá, pri nedodržaní ktorých nastupujú sankcie vo forme korekcií. Riadiace a kontrolné orgány sa pri procese kontroly musia riadiť metodickými pokynmi (najmä od CKO), ktoré detailne regulujú tento administratívne zložitý proces.

**II. programové obdobie (2007 - 2013)**

Druhé programové obdobie je pre SR problematické a stále sa objavujú rozsiahle vratky a nezrovnalosti, ktoré dosahujú výšku až desiatok miliónov eur. Najväčšie problémy sú z hľadiska objemu pri OP Doprava, ktorý vykazuje sumu nezrovnalostí a vratiek 318 019 tis. eur (EÚ zdroj), pričom celkovo 14 OP z druhého programového obdobia vykazuje obdobné nezrovnalosti, sumárne vo výške 840 858 tis. eur (EÚ zdroj).

***Výška finančných opráv z titulu nezrovnalostí zohľadnených voči čerpaniu operačných programov v rámci uzatvárania s EK k 31. 12. 2019***

| **Program** | **Nezrovnalosti a vratky** | |
| --- | --- | --- |
| **EÚ zdroj** | **ŠR zdroj** |
| OP Informatizácia spoločnosti | 96 188 058,85 | 28 975 322,87 |
| OP Bratislavský kraj | 5 927 721,46 | 911 957,15 |
| OP Konkurencieschopnosť a hospodársky rast | 47 102 596,60 | 8 214 604,34 |
| Regionálny OP | 66 661 856,63 | 10 842 917,97 |
| OP Cezhraničnej spolupráce SR-ČR | 2 998 305,30 | 522 898,81 |
| OP Rybné hospodárstvo | 895 184,95 | 134 947,33 |
| OP Zdravotníctvo | 38 948 553,21 | 6 873 274,10 |
| OP Výskum a vývoj | 114 955 694,92 | 16 934 730,64 |
| OP Technická pomoc | 9 752 991,23 | 1 700 903,34 |
| OP Vzdelávanie | 34 357 031,68 | 5 616 245,43 |
| OP Životné prostredie | 61 861 665,44 | 10 112 349,03 |
| OP Doprava | 318 019 341,51 | 55 461 975,59 |
| OP Zamestn. a sociálna inklúzia | 43 116 910,22 | 7 519 508,12 |
| OP INTERACT II | 71 762,67 | 12 664,00 |
| SPOLU | 840 857 674,67 | 153 834 298,72 |

*Zdroj: MF SR*

**III. programové obdobie (2014 - 2020)**

Opravy a finančné nezrovnalosti narástli pri treťom programovom období o viac ako 100 000 tis. eur na celkovú výšku 134 995 tis. eur, čo iba potvrdzuje pravidelné kontrolné zistenia NKÚ SR. NKÚ SR dlhodobo poukazuje na problémové čerpanie európskych fondov. Najvyššiu sumu nezrovnalostí v sebe zahŕňa OP Integrovaná infraštruktúra (zahrnuté sú aj rádovo nižšie nezrovnalosti z OP Výskum a inovácie, keďže prišlo k zlúčeniu týchto OP) vo výške 101 205 tis. eur.

***Kumulatívna výška finančných opráv z titulu nezrovnalostí voči čerpaniu operačných programov na národnej úrovni k 31. 12. 2019***

|  |  |  |
| --- | --- | --- |
| **Program** | **Nezrovnalosti a vratky** | |
| **EÚ zdroj** | **ŠR zdroj** |
| OP *Integrovaná infraštruktúra - pôvodné* | *99 611 027,61* | *17 488 952,52* |
| *OP Výskum a inovácie - pôvodné* | *1 594 050,43* | *151 338,39* |
| OP Integrovaná infraštruktúra (OP II + OP Val) | 101 205 078,04 | 17 640 290,91 |
| OP Kvalita životného prostredia | 12 738 787,03 | 1 034 306,48 |
| OP Ľudské zdroje | 19 315 299,42 | 3 382 752,21 |
| Integrovaný regionálny OP | 1 439 122,15 | 542 377,20 |
| OP Efektívna verejná správa | 109 379,14 | 29 731,66 |
| OP Technická pomoc | 29 134,79 | 4 761,74 |
| Program Interreg V-A SK-CZ | 5 631,25 | 331,25 |
| Program Interreg V-A SK-AT | 3 085,11 | 289,43 |
| PS INTERACT III\* | 35 205,57 | 6 212,76 |
| OP Rybné hospodárstvo | 114 404,89 | 12 711,65 |
| SPOLU | 134 995 127,39 | 22 653 765,29 |

*Zdroj: MF SR*

Podľa údajov Európskeho úradu pre boj proti podvodom, za obdobie rokov 2014 až 2018 bolo na Slovensku zistených 1 644 podvodných a nepodvodných nezrovnalostí pri čerpaní peňazí z fondov EÚ a poľnohospodárskych dotácií. V skúmanom období sa podozrenia týkali až 19,29 % všetkých platieb z rozpočtov kohéznej a spoločnej poľnohospodárskej politiky EÚ. To je najviac v rámci krajín EÚ. Pre porovnanie, druhú najvyššiu mieru nezrovnalostí má Španielsko – 3,3 %.

|  |
| --- |
| **Kontrolná činnosť NKÚ SR v roku 2019 v rámci EŠIF**  NKÚ SR sa v roku 2019 zameral na proces realizácie projektov s dôrazom na účinne vynaložené finančné prostriedky. Účelom kontroly „Overenie procesu monitorovania a kontroly projektov v podmienkach OP EŠIF“ bolo posúdiť primeranosť procesu monitorovania a výkonu kontrol zo strany riadiaceho a sprostredkovateľského orgánu pri overovaní plnenia merateľných ukazovateľov a cieľov projektov. Tento proces by mal včas odhaliť prípadné problémy, ktoré by v konečnom dôsledku mohli ohroziť úspešnosť realizácie projektu alebo viesť k povinnosti prijímateľa vrátiť poskytnuté finančné prostriedky. NKÚ SR vykonal kontrolu v 16 subjektoch. Na MPRV SR (riadiaci orgán pre IROP) a MH SR (sprostredkovateľský orgán pre OP Výskum a inovácie), t. j. na úrovni riadiacich a sprostredkovateľských orgánov, a u 14 prijímateľov nenávratného finančného príspevku.  Celkovo zaznamenali kontrolóri 27 zistení. V prípade 7 kontrolovaných prijímateľov príspevku v rezorte hospodárstva boli zistené nedostatky len u jedného prijímateľa, v rezorte pôdohospodárstva boli zistené nedostatky u  všetkých 7 prijímateľov. Prijímatelia v projektoch nesprávne stanovili cieľové hodnoty niektorých merateľných ukazovateľov, čo malo vplyv aj na následné nesprávne vykazovanie dosiahnutých hodnôt merateľných ukazovateľov po realizácii projektu. **Riadiaci ani sprostredkovateľský orgán neodhalili nesprávne hodnoty merateľných ukazovateľov v procese schvaľovania projektov, ani v priebehu ich realizácie. V uplatňovanom systéme kontroly riadiaceho a sprostredkovateľského orgánu nebolo preukázané zabezpečenie overovania niektorých podmienok poskytnutia príspevku, vo viacerých prípadoch neboli kontrolované dodatky k zmluve s dodávateľom či zhotoviteľom po ich predložení prijímateľom.**  **U oboch kontrolovaných ministerstiev upozornili kontrolóri na nedodržanie lehôt stanovených v riadiacej dokumentácii a to najmä pri výkone kontroly VO. Dlhé lehoty v rezorte hospodárstva sa týkali aj finančnej kontroly na mieste, od jej vykonania až po spracovanie správy z kontroly. Nedodržiavanie lehôt riadiacim alebo sprostredkovateľským orgánom pritom spomaľuje realizáciu projektov aj čerpanie finančných prostriedkov. Zvyšuje sa zároveň riziko nesplnenia pravidla N+3, teda riziko nevyčerpania stanovených finančných prostriedkov a ich následné prepadnutie (dekomitment).** |
| NKÚ SR na niekoľkých ministerstvách vykonal rýchlu kontrolu záverečných účtov kapitol a niektoré z jeho zistení sa týkali aj čerpania fondov EÚ.  Na **MV SR bolo zistené, že napriek zvýšenému čerpaniu oproti minulým rokom existujú stále dôvody nízkeho čerpania**. Medzi najčastejšie dôvody v roku 2019 patrili:   * v OP Efektívna verejná správa išlo o nepredkladanie dostatočného objemu oprávnených výdavkov v žiadostiach o platby zo strany prijímateľov, zdĺhavý proces VO, chybovosť podpornej dokumentácie žiadostí o platbu, čím sa predlžujú  lehoty na  výkon administratívnej finančnej kontroly * v OP Kvalita životného prostredia dôvodom nízkeho čerpania boli komplikované postupy pri VO, hlavne pri nadlimitných zákazkách; len samotný proces VO so všetkými typmi kontrol (vrátane kontroly ÚVO) predstavoval min. 12 mesiacov a k tomu bolo ešte potrebné pripočítať lehoty dodania, čo pri špecifických typoch výdavkov za túto časť OP predstavovalo od 6 - 18 mesiacov; z tohto pohľadu časový údaj od schválenia projektu až po jeho dodanie v niektorých prípadoch predstavoval viac ako 2 roky * v OP Ľudské zdroje to boli: nízke čerpanie spôsobené prísnym nastavením podmienok výziev na začiatku z pohľadu benchmarkov/finančných limitov, nízka úspešnosť podávaných žiadostí o NFP (cca 50 %) z dôvodu nízkej kvality projektov a prísnejšie nastavených podmienok, zdĺhavý proces VO,  potreba niekoľkonásobného opakovania procesu VO pri veľkej časti projektov, vysoká chybovosť, predlžovanie harmonogramu realizácie projektov najmä z dôvodu meškajúceho VO.   V rámci kontroly ZÚ na **MZ SR** bol kontrolovaný operačný program IROP 2014 - 2020, pri ktorom je kontrolovaný subjekt sprostredkovateľským orgánom pre prioritnú os č. 2 „Ľahší prístup k efektívnym a kvalitnejším verejným službám.“ V rámci nej implementuje špecifický cieľ 2.1.2 „Modernizácia zdravotníckej infraštruktúry za účelom integrácie primárnej zdravotnej starostlivosti“ a  špecifický cieľ 2.1.3 „Modernizácia infraštruktúry ústavných zariadení poskytujúcich akútnu zdravotnú starostlivosť, za účelom zvýšenia ich produktivity a efektívnosti“. Zistenia sú nasledovné.   * Výzvy z roku 2017 sa prejavili v kontrahovaní a realizácii v rokoch 2018 a 2019, keď sa vyčerpalo 97,2 % finančných prostriedkov, avšak ďalšie výzvy vyhlásené v rokoch 2018 a 2019 boli skontrahované a realizované iba v rozsahu približne 3 %, teda vzniká riziko nedočerpania fondov. V tejto súvislosti treba poukázať na vysoko rizikový stav v aktivitách subjektu v celom procese implementácie PO č. 2. Rizikovosť nesúvisí s formálnym manažovaním implementácie, ale s vecnými otázkami z oblasti rizika. * **Nízka úroveň čerpania v aktuálnej situácii nízkej pripravenosti projektov je vysokým a významným rizikom nesplnenia pravidla N+3.**   Pri kontrole ZÚ na **MŠVVŠ SR** sa NKÚ SR pozrel na dva operačné programy – OP Ľudské zdroje a OP Výskum a inovácie, hlavne s ohľadom na nedočerpané záväzky z rokov 2014 - 2016 v zmysle pravidla N+3.   * V rámci OP Výskum a inovácie bolo nesplnenie finančného záväzku (dekomitment N+3), t. j. prepadnutie nevyčerpanej sumy z tohto záväzku vo výške **108 424 254 eur**. Dekomitment sa týkal rokov 2017 a 2018. V roku 2019 nedošlo k nedočerpaniu záväzku z dôvodu zlúčenia OP Výskum a inovácie s OP Integrovaná infraštruktúra. * V súčasnosti sú na dlžníka MŠVVŠ SR **za OP Ľudské zdroje** vystavené nezrovnalosti v stave „Zistenie nezrovnalosti" v celkovej sume 749 181,45 eur, z toho s dosahom na rozpočet EÚ vo výške 495 581,88 eur (obe sumy za všetky zdroje - EU, ŠR, vlastné zdroje). Podľa vyjadrenia ministerstva **existuje riziko, že suma uhradená zo ŠR za nezrovnalosti v OP Ľudské zdroje môže byť až vo výške 726 327,22 eur.** |

**Programové obdobie 2021 - 2027**

EK v máji 2018 predložila návrh nového viacročného finančného rámca **2021 – 2027**. Predstavila v ňom svoju víziu o tom, ako by sa EÚ mala vysporiadať s výpadkom britských príspevkov a ako zafinancovať riešenie problémov, ktorých význam v predošlých rokoch narástol. Pri politike súdržnosti sú rizikovými prvkami zmeny pri čerpaní fondov, a to navrhovaná **znížená miera spolufinancovania** EŠIF z rozpočtu EÚ zo súčasných 85 % na navrhovaných 70 % pre menej rozvinuté regióny (všetky regióny SR okrem Bratislavského kraja) a Kohézny fond, pričom pre prechodné regióny by išlo o zníženie zo 60 % na 55 %, pre rozvinutejšie regióny z 50 % na 40 %. EK navrhuje pre obdobie 2021 – 2027 (s čiastočnou výnimkou pre prvý rok) uplatňovať pravidlo zrušenia záväzkov **N+2, namiesto súčasného N+3**, čo môže pre SR znamenať zvýšenie rizika nevyužitia a vrátenia prostriedkov do rozpočtu EÚ. EK taktiež navrhuje **zníženie výšky zálohových platieb z EK**, čo bude znamenať pokles o 2,948 mld. eur oproti programovému obdobiu 2014 – 2020. Z tohto dôvodu sa očakáva dočasný možný výpadok úhrad príjmov za prostriedky EÚ v rozpočte SR.

# Hospodárenie územnej samosprávy

Hospodárenie územnej samosprávy (VÚC a obce) dosiahlo na hotovostnej báze v roku 2019 **výrazný prebytok** – **640 574  tis. eur**. VÚC vykázali prebytok vo výške 229 284 tis. eur, čo predstavuje 8,8 % nárast oproti roku 2018; prebytok obcí bol 411 290 tis. eur, vzrástol medziročne o 9,7 %. Na prebytku sa podieľali vyššie daňové príjmy oproti schválenému rozpočtu. Rovnako sa na jeho náraste podieľali aj finančné operácie. Plnenie finančných operácií na strane príjmov bolo v porovnaní so schváleným rozpočtom vyššie (vďaka navýšeniu prostriedkov z predchádzajúcich rokov). NKÚ SR pripomína, že údaje o hospodárení subjektov územnej samosprávy vychádzajú z finančných výkazov za rok 2019, ktoré ešte neprešli schvaľovacím procesom a auditom.

***Dlh územnej samosprávy za roky 2017 až 2019***

| **Názov ukazovateľa (tis. eur)** | **2017** | **2018** | **2019** | **Rozdiel** | **Index (v %)** |
| --- | --- | --- | --- | --- | --- |
| a | 1 | 2 | 3 | 4 = 3 - 2 | 5 = 3 / 2 |
| **Územná samospráva spolu** | 1 834 606 | 1 921 114 | 1 951 812 | 30 698 | 101,6 |
| z toho: |  |  |  |  |  |
| Obce a ich rozpočtové organizácie | 1 379 545 | 1 472 902 | 1 490 908 | 18 006 | 101,2 |
| VÚC a ich rozpočtové organizácie | 369 732 | 362 819 | 391 001 | 28 182 | 107,8 |
| Príspevkové organizácie obcí | 1 327 | 1 540 | 1 507 | -33 | 97,9 |
| Príspevkové organizácie VÚC | 881 | 859 | 782 | -77 | 91,0 |
| Dopravné podniky | 79 469 | 76 239 | 61 289 | -14 950 | 80,4 |
| Zdravotnícke zariadenia miestnej samosprávy | 1 075 | 3 472 | 3 042 | -430 | 87,6 |
| Ostatné subjekty miestnej samosprávy | 2 577 | 3 283 | 3 283 | 0 | 100,0 |

*Zdroj: Návrh ŠZÚ za rok 2019*

Celkový dlh územnej samosprávy narástol o 30 698 tis. eur. Na tomto náraste sa podieľali VÚC aj obce a ich rozpočtové organizácie. **NKÚ SR pozitívne hodnotí výrazné zníženie dlhu dopravných podnikov o 19,6 %.**

## Hospodárenie obcí

Obce v roku 2019 napĺňali príjmy opäť rýchlejšie, než ich míňali. Rozdiel príjmov a výdavkov dosiahol 411 290 tis. eur. Príjmy aj výdavky obcí rástli navzájom úmerným indexom. Medziročne príjmy vzrástli o 8,3 % a výdavky o 8,2 %. V zmysle zákona o rozpočtových pravidlách územnej samosprávy obce návrhy svojich ZÚ prerokujú najneskôr do šiestich mesiacov po uplynutí rozpočtového roka.

***Porovnanie skutočného bilančného zostatku obcí na hotovostnej báze za roky 2017 až 2019***

| **Názov ukazovateľa (tis. eur)** | **2017** | **2018** | **2019** | **Rozdiel** | **Index (v %)** |
| --- | --- | --- | --- | --- | --- |
| a | 1 | 2 | 3 | 4 = 3 - 2 | 5 = 3 / 2 |
| **Bilančný zostatok obcí** | **302 484** | **374 809** | **411 290** | **36 481** | **109,7** |
| z toho: |  |  |  |  |  |
| príjmy obcí | 4 594 449 | 5 251 416 | 5 689 740 | 438 324 | 108,3 |
| výdavky obcí | 4 291 965 | 4 876 607 | 5 278 449 | 401 842 | 108,2 |

*Zdroj: Datacentrum*

***Porovnanie skutočných príjmov obcí na hotovostnej báze za roky 2017 až 2019***

| **Názov ukazovateľa (tis. eur)** | **2017** | **2018** | **2019** | **Rozdiel** | **Index (v %)** |
| --- | --- | --- | --- | --- | --- |
| a | 1 | 2 | 3 | 4 = 3 - 2 | 5 = 3 / 2 |
| **Príjmy obcí celkom** | **4 594 449** | **5 251 416** | **5 689 740** | **438 324** | **108,3** |
| z toho: |  |  |  |  |  |
| daňové príjmy | 2 341 994 | 2 567 009 | 2 791 342 | 224 333 | 108,7 |
| nedaňové príjmy | 572 063 | 585 330 | 582 024 | -3 307 | 99,4 |
| granty a transfery | 1 266 604 | 1 532 764 | 1 759 670 | 226 906 | 114,8 |
| finančné operácie | 413 787 | 566 313 | 556 705 | -9 609 | 98,3 |
| ***z toho:*** |  |  |  |  |  |
| zo splátok tuzemských úverov, pôžičiek a z predaja majetkových účastí, | 27 833 | 30 657 | 26 002 | -4 655 | 84,8 |
| zostatok prostriedkov z predchádzajúcich rokov a prevod prostriedkov z peň. fondov a ostatné | 228 653 | 304 338 | 311 803 | 7 465 | 102,5 |
| z prijatých úverov | 157 301 | 231 319 | 218 900 | -12 419 | 94,6 |

*Zdroj: Datacentrum*

Najväčší medziročný nárast príjmov obcí bol z grantov a transferov. Zo ŠR sa územnej samospráve poskytujú prostriedky na úhradu nákladov preneseného výkonu štátnej správy (napr. na vzdelávanie, sociálne veci, stavebné konania a pod).V týchto prípadoch môže územná samospráva konať v presne určených podmienkach. Okrem toho sa územnej samospráve zo ŠR poskytujú dotácie, granty a transfery bez protihodnoty. Rastúci trend sa zachoval aj v náraste daňových príjmov obcí.

***Porovnanie skutočných výdavkov obcí na hotovostnej báze za roky 2017 až 2019***

| **Názov ukazovateľa (tis. eur)** | **2017** | **2018** | **2019** | **Rozdiel** | **Index (v %)** |
| --- | --- | --- | --- | --- | --- |
| a | 1 | 2 | 3 | 4 = 3 - 2 | 5 = 3 / 2 |
| Výdavky obcí celkom | 4 291 965 | 4 876 607 | 5 278 449 | 401 842 | 108,2 |
| z toho: |  |  |  |  |  |
| bežné výdavky | 3 491 758 | 3 767 830 | 4 193 939 | 426 109 | 111,3 |
| z toho: |  |  |  |  |  |
| mzdy a odvody | 1 818 304 | 1 978 772 | 2 267 838 | 289 066 | 114,6 |
| tovary a služby | 1 188 344 | 1 260 233 | 1 315 139 | 54 906 | 104,4 |
| bežné transfery | 467 785 | 512 142 | 594 238 | 82 096 | 116,0 |
| splácanie úrokov | 17 326 | 16 683 | 16 724 | 41 | 100,2 |
| kapitálové výdavky | 636 539 | 916 980 | 857 863 | -59 117 | 93,6 |
| finančné operácie | 163 667 | 191 797 | 226 647 | 34 850 | 118,2 |

*Zdroj: Datacentrum*

Najvýznamnejšou položkou nárastu skutočných výdavkov obcí boli mzdy a odvody. Prejavili sa tak legislatívne zmeny v odmeňovaní zamestnancov verejnej správy. Kapitálové výdavky zaznamenali pokles oproti roku 2018, ktorý bol v samospráve volebný. Nasledujúca tabuľka uvádza predpokladanú štruktúru výdavkov obcí na jednotlivé činnosti, originálne kompetencie a prenesený výkon štátnej správy.

***Výdavky obcí na hotovostnej báze za rok 2019 v štruktúre COFOG***

|  |  |  |
| --- | --- | --- |
| **Činnosť** | **Výdavky 2019 (v tis. eur)** | **Podiel (v %)** |
| Všeobecné verejné služby | 3 495 972 | 66,2 |
| Vzdelávanie | 725 700 | 13,7 |
| Ekonomická oblasť | 384 639 | 7,3 |
| Rekreácia, kultúra a náboženstvo | 245 579 | 4,7 |
| Bývanie a občianska vybavenosť | 193 652 | 3,7 |
| Verejný poriadok a bezpečnosť | 115 645 | 2,2 |
| Ochrana životného prostredia | 95 875 | 1,8 |
| Sociálne zabezpečenie | 21 174 | 0,4 |
| Zdravotníctvo | 184 | 0,0 |
| Obrana | 30 | 0,0 |

*Zdroj: Datacentrum,* *Finančné výkazy 1 – 12; k 31. 12. 2019*

|  |
| --- |
| NKÚ SR vykonal v roku 2019 viacero kontrol v miestnej samospráve, počas ktorých sa podarilo identifikovať niektoré riziká. **Kontrolou sa zistilo, že obce nevenujú dostatočnú pozornosť svojím pohľadávkam, využívajú rôzne účtovné metódy a postupy aby tieto problémy oddialili.** Predmetné konanie má za následok nesprávne vykazovanie údajov v účtovníctve, no okrem toho územnej samospráve vznikajú ďalšie náklady a výdavky súvisiace s vymáhaním dlhov, preto následne územná samospráva rieši výpadok týchto zdrojov hľadaním iných zdrojov, ktoré použije na ich krytie. Subjekt územnej samosprávy má v nezmennej hodnote zachovávať hodnotu svojho majetku, avšak použitím nesprávnych účtovných metód a postupov hodnotu svojho majetku znižuje. **Okrem toho vzniká problém dodržiavania legislatívy pri predaji majetku alebo pri jeho prenájme, výpožičke. Hodnota získaná z predaja alebo z prenájmu nie je adekvátna a vo väčšine prípadov sa pri predaji alebo pri nájme zneužíva inštitút verejného záujmu. Subjekty územnej samosprávy rovnako nevenujú náležitú pozornosť svojmu vnútornému kontrolnému systému. Subjekty územnej samosprávy podceňujú aj kontrolu, ktorú vykonávajú prostredníctvom dozorných rád v obchodných spoločnostiach, ktoré založili.** Rizikom je aj neuplatňovanie svojich akcionárskych práv v obchodných spoločnostiach, v ktorých má subjekt samosprávy majetkové práva. Tieto, aj ďalšie neuvedené negatívne zistenia môžu byť zapríčinené aj týmito javmi:   * častými legislatívnymi zmenami, bez zodpovedajúcej podpory štátu * nejasnými postupmi a usmerneniami pri implementácii legislatívnych zmien alebo verejných politík * odporujúcimi usmerneniami jednotlivých kapitol štátneho rozpočtu * presunom výkonu štátnej správy na územnú samosprávu bez adekvátnej štúdie a zhodnotenia vplyvu týchto rozhodnutí na územnú samosprávy a ich obyvateľov * schopnosťami územnej samosprávy akceptovať zmeny v spoločnosti, správať sa zodpovedne a preberať zodpovednosť za svoje rozhodnutia, konať v prospech rozvoja obce a ich občanov a nie uprednostňovať svoje osobné záujmy * schopnosťami orgánov územnej samosprávy poskytovať služby svojím občanom * schopnosťami územnej samosprávy byť dobrým zamestnávateľom * schopnosťami zamestnancov územnej samosprávy vzdelávať sa, zvyšovať svoju odbornosť a učiť sa nové veci. |

## Hospodárenie VÚC

Prímy VÚC boli oproti roku 2018 výrazne vyššie, na druhej strane VÚC výrazne navýšili aj výdavky. Z tohto dôvodu bilančný zostatok nerástol výraznejšou mierou. Na bilančnom zostatku VÚC majú najväčší podiel finančné operácie, ktoré zahŕňajú prostriedky z predchádzajúcich rokov.

***Porovnanie skutočného bilančného zostatku VÚC na hotovostnej báze za roky 2017 až 2019***

| **Názov ukazovateľa (tis. eur)** | **2017** | **2018** | **2019** | **Rozdiel** | **Index (v %)** |
| --- | --- | --- | --- | --- | --- |
| a | 1 | 2 | 3 | 4 = 3 - 2 | 5 = 3 / 2 |
| **Bilančný zostatok VÚC** | 154 861 | 210 680 | 229 284 | 18 604 | 108,8 |
| z toho: |  |  |  |  |  |
| príjmy VÚC | 1 519 376 | 1 585 465 | 1 822 790 | 237 325 | 115,0 |
| výdavky VÚC | 1 364 515 | 1 374 785 | 1 593 506 | 218 721 | 115,9 |

*Zdroj: Štátna pokladnica*

# Tabuľková príloha

***Tabuľka 1: Makroekonomická prognóza rozpočtu VS na rok 2019 (VpMP z 12. 9. 2018)***

| **Ukazovateľ (rast v %, ak nie je uvedené inak)** | **2018** | **Prognóza 2019** | **Skutočnosť 2019** | **Rozdiel** |
| --- | --- | --- | --- | --- |
| a | 1 | 2 | 3 | 4 = 3 - 2 |
| **Hrubý domáci produkt** |  |  |  |  |
| HDP, s.c. (YoY zmena) | 4,03 | 4,50 | 2,28 | -2,22 |
| HDP, b.c. (mld. eur) | 89,72 | 96,89 | 94,18 | -2,71 |
| Súkromná spotreba | 3,87 | 3,24 | 2,17 | -1,07 |
| Súkromná spotreba, b.c. | 6,27 | 5,82 | 4,97 | -0,85 |
| Vládna spotreba | 0,23 | 1,49 | 3,78 | 2,29 |
| Fixné investície | 3,67 | 3,09 | 4,42 | 1,33 |
| Export tovarov a služieb | 5,37 | 7,94 | 1,72 | -6,22 |
| Import tovarov a služieb | 4,96 | 6,78 | 2,58 | -4,20 |
| **Trh práce** |  |  |  |  |
| Zamestnanosť (štatistické výkazníctvo) | 1,87 | 1,14 | 1,25 | 0,11 |
| Mzdy, nominálne | 6,18 | 6,32 | 7,80 | 1,48 |
| Mzdy, reálne | 3,60 | 3,73 | 4,99 | 1,26 |
| Miera nezamestnanosti (VZPS) | 6,54 | 6,37 | 5,75 | -0,62 |
| Celková zamestnanosť (tis. osôb) | 2 566,73 | 2 570,35 | 2 583,64 | 13,29 |
| **Inflácia** |  |  |  |  |
| Index spotrebiteľských cien (CPI) | 2,49 | 2,50 | 2,68 | 0,18 |
| Harmonizovaný index spotrebiteľských cien (HICP) | 2,53 | 2,50 | 2,77 | 0,27 |

*Zdroj: Návrh ŠZÚ za rok 2019, Prognóza VpMP MF SR zo septembra 2018, ŠÚ SR*

***Tabuľka 2: Štruktúra salda subjektov verejnej správy za roky 2017 až 2019 (na akruálnej báze)***

| **Subjekt verejnej správy (v tis. eur)** | **Skutočnosť** | | | **Rozpočet** | **Rozdiel**  **(S – R)** |
| --- | --- | --- | --- | --- | --- |
| **2017** | **2018** | **2019** | **2019** |
| **Štátny rozpočet1)** | **-1 126 236** | **-1 560 271** | **-1 747 288** | **-988 402** | **-758 886** |
| Príspevkové organizácie ústrednej správy | 31 361 | 2 002 | 22 675 | -7 383 | 30 058 |
| Štátne fondy | 100 427 | 101 098 | 100 292 | 314 819 | -214 527 |
| Eximbanka SR | 563 | 13 776 | 4 415 | 750 | 3 665 |
| Obchodné spoločnosti štátu | -89 725 | -13 562 | -42 820 | 34 436 | -77 256 |
| z toho: |  |  |  |  |  |
| Železničná spoločnosť Slovensko, a.s. | 13 893 | -12 221 | -36 893 | 434 | -37 327 |
| MH Invest, s.r.o. | 25 267 | -10 990 | -3 450 | 61 | -3 511 |
| MH Manažment, a.s. | -27 550 | -8 055 | -2 642 | -2 025 | -617 |
| JAVYS, a.s. | 7 043 | 7 324 | -739 | 876 | -1 615 |
| MH Invest II, s.r.o. | 23 429 | -538 | -453 | -569 | 116 |
| Železnice Slovenskej republiky | -97 591 | 537 | 2 631 | 0 | 2 631 |
| Národná diaľničná spoločnosť, a.s. | -35 116 | 9 541 | 7 073 | 36 965 | -29 892 |
| Verejné vysoké školy | 19 336 | 30 982 | -3 237 | 203 | -3 440 |
| Zdravotnícke zariadenia ústrednej správy | -92 591 | 219 797 | -56 272 | -671 | -55 601 |
| Ostatné subjekty ústrednej správy | 66 047 | 91 276 | 190 077 | 73 533 | 116 544 |
| **Územná samospráva** |  |  |  |  |  |
| Obcea ich rozpočtové organizácie | -15 130 | -29 323 | 55 868 | 234 484 | -178 616 |
| Vyššie územné celky a ich rozpočtové organizácie | -16 489 | 102 822 | 45 582 | 122 093 | -75 511 |
| Príspevkové organizácie obcí | 7 642 | 5 482 | 1 491 | 2 260 | -769 |
| Príspevkové organizácie VÚC | -549 | 2 630 | 1 546 | 2 150 | -604 |
| Dopravné podniky | 8 505 | 10 990 | 22 019 | 11 833 | 10 186 |
| Zdravotnícke zariadenia miestnej samosprávy | -7 805 | 46 990 | -6 667 | -31 | -6 636 |
| Ostatné subjekty miestnej samosprávy | 3 981 | -4 357 | -4 357 | 0 | -4 357 |
| **Fondy sociálneho zabezpečenia** |  |  |  |  |  |
| Sociálna poisťovňa | 139 926 | 27 888 | 76 751 | 64 878 | 11 873 |
| Verejné zdravotné poistenie | 165 776 | 11 152 | 120 195 | 135 048 | -14 853 |
| **Schodok verejnej správy spolu** | **-804 961** | **-940 628** | **-1 219 730** | **0** | **-1 219 730** |
| **% z HDP** | **-1,0** | **-1,1** | **-1,3** | **0,0** | **-1,3** |

*Zdroj: Návrh ŠZÚ za rok 2019*

***Tabuľka 3: Vývoj príjmov VS v rokoch 2018 a 2019***

| **Príjmy VS (ESA 2010, v tis. eur)** | **Skutočnosť 2018** | **Rozpočet 2019** | **Skutočnosť 2019** | **Rozdiel** | **Index  (v %)** | **Rozdiel** |
| --- | --- | --- | --- | --- | --- | --- |
| a | 1 | 2 | 3 | 4 = 3 - 1 | 5=3/1\*100 | 6 = 3 - 2 |
| **Príjmy spolu\*** | **36 419 372** | **36 902 142** | **39 178 292** | **2 758 920** | **107,6** | **2 276 152** |
| **Daňové príjmy** | **16 021 064** | **17 107 754** | **16 964 517** | **943 453** | **105,9** | **-143 237** |
| Daň z príjmov fyzických osôb | 3 217 628 | 3 426 902 | 3 540 185 | 322 557 | 110,0 | 113 283 |
| DPFO zo závislej činnosti | 3 093 913 | 3 307 288 | 3 409 857 | 315 944 | 110,2 | 102 569 |
| DPFO z podnikania | 123 715 | 119 614 | 130 328 | 6 613 | 105,3 | 10 714 |
| Daň z príjmov právnických osôb | 2 787 700 | 2 868 647 | 2 747 360 | -40 340 | 98,6 | -121 287 |
| Daň z príjmov vyberaná zrážkou | 209 170 | 235 639 | 245 615 | 36 445 | 117,4 | 9 976 |
| Daň z pridanej hodnoty | 6 316 156 | 6 663 664 | 6 825 663 | 509 507 | 108,1 | 161 999 |
| Spotrebné dane | 2 315 349 | 2 426 425 | 2 373 261 | 57 912 | 102,5 | -53 164 |
| Z minerálnych olejov | 1 266 853 | 1 337 220 | 1 288 894 | 22 041 | 101,7 | -48 326 |
| Z tabaku a tabakových výrobkov | 727 645 | 765 590 | 766 577 | 38 932 | 105,4 | 987 |
| Dane z majetku (nehnuteľnosti) | 354 944 | 358 985 | 364 823 | 9 879 | 102,8 | 5 838 |
| Dane z medzinárodného obchodu | 23 365 | 21 517 | 21 079 | -2 286 | 90,2 | -438 |
| Ostatné dane a poplatky | 587 210 | 1 105 975 | 846 531 | 259 321 | 144,2 | -259 444 |
| **FSZP spolu** | **11 490 684** | **12 174 517** | **12 187 459** | **696 775** | **106,1** | **12 942** |
| Sociálna poisťovňa | 7 840 049 | 8 152 696 | 8 185 453 | 345 404 | 104,4 | 32 757 |
| Zdravotné poisťovne | 3 650 635 | 4 021 821 | 4 002 007 | 351 372 | 109,6 | -19 814 |
| **Spolu daňové a odvodové príjmy** | **27 511 748** | **29 282 271** | **29 151 976** | **1 640 228** | **106,0** | **-130 295** |

*Zdroj: MF SR, VpDP, Strednodobá prognóza daňových príjmov, apríl 2020, Návrh ŠZÚ 2019   
\*na akruálnej báze*

***Tabuľka 4: Maastrichtský dlh verejnej správy podľa jednotlivých subjektov (v mil. eur)***

| **Subjekty verejnej správy** | **k 31.12.2018** | **k 31.12.2019** | **Rozdiel** | **Index (%)** |
| --- | --- | --- | --- | --- |
| a | 1 | 2 | 3=2-1 | 4=2/1\*100 |
| **Ústredná správa** | **43 821,8** | **44 604,0** | **782,3** | **101,8** |
| * Štátny dlh1) | 42 560,2 | 43 184,6 | 624,5 | 101,5 |
| * Príspevkové organizácie ústrednej správy | 16,2 | 1,7 | -14,4 | 10,7 |
| * Exportno-importná banka Slovenskej republiky | 10,1 | 124,5 | 114,3 | 1 229,7 |
| * Obchodné spoločnosti štátu | 665,1 | 740,7 | 75,6 | 111,4 |
| * Železničná spoločnosť Slovensko, a. s. | 386,4 | 455,3 | 68,9 | 117,8 |
| * Železnice Slovenskej republiky | 83,2 | 131,1 | 47,9 | 157,5 |
| * Národná diaľničná spoločnosť, a. s. | 169,2 | 127,4 | -41,9 | 75,3 |
| * MH Manažment, a. s. | 15,2 | 15,2 | 0,0 | 100,0 |
| * JAVYS, a. s. | 8,3 | 9,0 | 0,6 | 107,6 |
| * MH Invest II., s. r. o. | 2,8 | 2,7 | 0,0 | 99,1 |
| * Verejné vysoké školy | 5,6 | 5,4 | -0,1 | 97,9 |
| * Zdravotnícke zariadenia ústrednej správy | 152,2 | 179,5 | 27,3 | 117,9 |
| * Ostatné subjekty ústrednej správy | 412,4 | 367,5 | -44,9 | 89,1 |
| **Územná samospráva** | **1 921,1** | **1 951,8** | **30,7** | **101,6** |
| * Obce a ich rozpočtové organizácie | 1 472,9 | 1 490,9 | 18,0 | 101,2 |
| * Vyššie územné celky a ich rozpočtové organizácie | 362,8 | 391,0 | 28,2 | 107,8 |
| * Príspevkové organizácie obcí | 1,5 | 1,5 | 0,0 | 97,9 |
| * Príspevkové organizácie VÚC | 0,9 | 0,8 | -0,1 | 91,0 |
| * Dopravné podniky | 76,2 | 61,3 | -15,0 | 80,4 |
| * Zdravotnícke zariadenia miestnej samosprávy | 3,5 | 3,0 | -0,4 | 87,6 |
| * Ostatné subjekty miestnej samosprávy | 3,3 | 3,3 | 0,0 | 100,0 |
| **Fondy sociálneho zabezpečenia** | **0,5** | **0,5** | **0,0** | **92,9** |
| * Sociálna poisťovňa | 0,4 | 0,2 | -0,2 | 59,2 |
| * Verejné zdravotné poistenie | 0,1 | 0,3 | 0,1 | 185,4 |
| **Verejná správa spolu** | **45 743,4** | **46 556,4** | **812,9** | **101,8** |
| *Konsolidácia* | 1 421,6 | 1 354,6 | -67,0 | 95,3 |
| **Verejná správa spolu konsolidovaná** | **44 321,9** | **45 201,8** | **879,9** | **102,0** |
| **% z HDP** | **49,4** | **48,0** | **-1,4** | **97,2** |

*1) Bez tzv. refinančného systému a záväzkov z vkladov subjektov verejnej správy v Štátnej pokladnici*

*Zdroj: Návrh ŠZÚ za rok 2019*

***Tabuľka 5: Prehľad o plnení hotovostných daňových príjmov ŠR***

| **Ukazovateľ (v tis. eur)** | **Skutočnosť 2018** | **Rozpočet 2019** | | **Skutočnosť 2019** | **Rozdiel** | **Index**  **(v %)** |
| --- | --- | --- | --- | --- | --- | --- |
| **schválený** | **upravený** |
| a | 1 | 2 | 3 | 4 | 5=4-3 | 6=4/1\*100 |
| **Daňové príjmy spolu** | **11 965 782** | **12 464 557** | **12 464 557** | **12 336 444** | **-128 113** | **103,1** |
| **Dane z príjmov a kapitálového majetku** | 3 011 024 | 2 952 136 | 2 952 136 | 2 984 584 | **32 448** | **99,1** |
| v tom: |  |  |  |  |  |  |
| * Daň z príjmov fyzickej osoby | 5 919 | -16 794 | -16 794 | -12 005 | 4 789 | -202,8 |
| * Daň z príjmov právnickej osoby | 2 795 935 | 2 733 291 | 2 733 291 | 2 750 974 | 17 683 | 98,4 |
| * Daň z príjmov vyberaná zrážkou | 209 170 | 235 639 | 235 639 | 245 615 | 9 976 | 117,4 |
| **Dane z majetku** | **14** | **0** | **0** | **12** | **12** | **85,7** |
| **Dane za tovary a služby** | **8 919 316** | **9 275 251** | **9 275 251** | **9 302 809** | **27 558** | **104,3** |
| v tom: |  |  |  |  |  |  |
| * Daň z pridanej hodnoty | 6 412 426 | 6 629 455 | 6 629 455 | 6 727 881 | 98 426 | 104,9 |
| * Spotrebné dane | 2 323 521 | 2 417 198 | 2 417 198 | 2 357 747 | -59 451 | 101,5 |
| * Dane z použitia tovarov a z povolenia na výkon činnosti | 152 839 | 167 128 | 167 128 | 157 996 | -9 132 | 103,4 |
| **Dane z medzinárodného obchodu a transakcií** | **23 365** | **21 517** | **21 517** | **21 079** | **-438** | **90,2** |
| **Iné dane** | **-8 832** | **202 504** | **202 504** | **-908** | **-203 412** | **10,3** |
| * odvod z obchodných reťazcov | **-** | 112 504 | 112 504 | 0 | -112 504 | - |
| * ďalšie iné dane | **-** | 90 000 | 90 000 | 0 | -90 000 | - |
| **Sankcie uložené v daňovom konaní** | **20 895** | **13 149** | **13 149** | **28 868** | **15 719** | **138,2** |

*Zdroj: Návrh ŠZÚ za rok 2019*

***Tabuľka 6: Vývoj dividend od obchodných spoločností podľa jednotlivých kapitol ŠR v rokoch 2018 a 2019***

| **Dividendy (v tis. eur)** | **Skutočnosť 2018** | **Rozpočet 2019** | **Skutočnosť 2019** | **Rozdiel** | **Index**  **(v %)** |
| --- | --- | --- | --- | --- | --- |
| a | 1 | 2 | 3 | 4=3-2 | 5=3/1\*100 |
| **Všeobecná pokladničná správa** | **362 631** | **402 451** | **437 471** | **35 020** | **120,6** |
| Slovenský plynárenský priemysel, a.s. | 300 000 | 300 000 | 370 000 | 70 000 | 123,3 |
| Západoslovenská energetika, a. s. | 35 950 | 28 781 | 32 553 | 3 772 | 90,6 |
| Východoslovenská energetika HOLDING, a.s. | 23 411 | 38 475 | 30 332 | -8 143 | 129,6 |
| Stredoslovenská energetika, a s. | 3 270 | 35 195 | 4 586 | -30 609 | 140,2 |
| **Ministerstvo financií SR** | **69 092** | **20 459** | **60 982** | **40 523** | **88,3** |
| Slovenská elektrizačná prenosová sústava, a.s. | 59 000 | 14 716 | 50 000 | 35 284 | 84,7 |
| Slovenská záručná a rozvojová banka, a.s. | 2 350 | 1 000 | 6 000 | 5 000 | 255,3 |
| Slovenská konsolidačná, a.s. Bratislava | 1 742 | 1 743 | 2 982 | 1 239 | 171,2 |
| Tipos, národná lotériová spoločnosť, a.s. Bratislava | 6 000 | 3 000 | 2 000 | -1 000 | 33,3 |
| **Ministerstvo hospodárstva SR** | **6 000** | **9 032** | **4 960** | **-4 072** | **82,7** |
| JAVYS, a.s. | 6 000 | 2 032 | 4 960 | 2 928 | 82,7 |
| Transpetrol, a.s. | 0 | 7 000 | 0 | -7 000 | - |
| **Ministerstvo dopravy a výstavby SR** | **597** | **510** | **768** | **258** | **128,6** |
| Letisko Košice - Airport Košice, a.s. | 570 | 510 | 757 | 247 | 132,8 |
| Poštová banka, a.s. | 7 | 0 | 11 | 11 | 157,1 |
| Letisko Sliač, a.s. | 20 | 0 | 0 | 0 | 0,0 |
| **Ministerstvo zahraničných vecí a európskych záležitostí SR** | **213** | **217** | **216** | **-1** | 101,4 |
| Správa služieb diplomatického zboru, a.s. | 213 | 217 | 216 | -1 | 101,4 |
| **Ministerstvo práce, sociálnych vecí a rodiny SR** | **63** | **32** | **53** | **21** | **84,1** |
| Technická inšpekcia, a.s. Bratislava | 63 | 32 | 53 | 21 | 84,1 |
| **Spolu** | **438 596** | **432 701** | **504 450** | **71 749** | **115,0** |

*Zdroj: Návrh ŠZÚ za rok 2019*

***Tabuľka 7: Príjmy podľa kapitol ŠR na hotovostnej báze za roky 2018 a 2019***

| **Ukazovateľ (v tis. eur)** | **Skutočnosť 2018** | **Rozpočet 2019** | | **Skutočnosť**  **2019** | **Rozdiel** | **Index (%)** |
| --- | --- | --- | --- | --- | --- | --- |
| **schválený** | **upravený** |
| a | 1 | 2 | 3 | 4 | 4-3 | 4/1\*100 |
| **Kapitoly ŠR spolu** | **15 381 013** | **15 497 654** | **15 943 099** | **15 825 535** | **-117 564** | **102,9** |
| Kancelária Národnej rady SR | 1 683 | 1 280 | 1 280 | 1 787 | 507 | 106,2 |
| Kancelária prezidenta SR | 32 | 10 | 10 | 19 | 9 | 59,4 |
| Úrad vlády SR | 26 608 | 25 821 | 24 855 | 24 955 | 100 | 93,8 |
| Úrad podpredsedu vlády SR pre investície a informatizáciu | 5 | 0 | 0 | 9 | 9 | 180,0 |
| Kancelária Ústavného súdu SR | 13 | 12 | 4 | 11 | 7 | 84,6 |
| Kancelária Najvyššieho súdu SR | 15 | 10 | 4 | 4 | 0 | 26,7 |
| Generálna prokuratúra SR | 515 | 500 | 500 | 525 | 25 | 101,9 |
| Najvyšší kontrolný úrad SR | 10 | 20 | 16 | 41 | 25 | 410,0 |
| Slovenská informačná služba | 169 | 130 | 130 | 225 | 95 | 133,1 |
| Ministerstvo zahraničných vecí  a európskych záležitostí SR | 2 456 | 1 800 | 1 800 | 2 564 | 764 | 104,4 |
| Ministerstvo obrany SR | 6 980 | 9 047 | 4 911 | 5 016 | 105 | 71,9 |
| Ministerstvo vnútra SR | 107 402 | 120 822 | 138 128 | 138 639 | 511 | 129,1 |
| Ministerstvo spravodlivosti SR | 27 712 | 23 281 | 23 292 | 33 448 | 10 156 | 120,7 |
| Ministerstvo financií SR | 187 788 | 37 811 | 75 376 | 83 058 | 7 682 | 44,2 |
| Ministerstvo životného  prostredia SR | 325 798 | 409 228 | 362 905 | 364 894 | 1 989 | 112,0 |
| Ministerstvo školstva, vedy, výskumu a športu SR | 38 466 | 81 529 | 43 674 | 44 985 | 1 311 | 116,9 |
| Ministerstvo zdravotníctva SR | 37 196 | 39 078 | 38 204 | 37 830 | -374 | 101,7 |
| Ministerstvo práce, sociálnych vecí a rodiny SR | 229 341 | 98 172 | 234 840 | 237 144 | 2 304 | 103,4 |
| Ministerstvo kultúry SR | 1 387 | 1 500 | 1 151 | 1 156 | 5 | 83,3 |
| Ministerstvo hospodárstva SR | 192 766 | 293 693 | 194 344 | 194 860 | 516 | 101,1 |
| Ministerstvo pôdohospodárstva a rozvoja vidieka SR | 804 512 | 829 679 | 906 235 | 907 194 | 959 | 112,8 |
| Ministerstvo dopravy a výstavby SR | 546 444 | 43 962 | 412 032 | 415 720 | 3 688 | 76,1 |
| Úrad geodézie, kartografie a katastra SR | 240 | 200 | 200 | 257 | 57 | 107,1 |
| Štatistický úrad SR | 92 | 120 | 93 | 93 | 0 | 101,1 |
| Úrad pre verejné obstarávanie | 1 966 | 500 | 500 | 4 041 | 3 541 | 205,5 |
| Úrad pre reguláciu sieťových odvetví | 243 | 1 000 | 154 | 166 | 12 | 68,3 |
| Úrad jadrového dozoru SR | 9 286 | 9 121 | 9 121 | 9 403 | 282 | 101,3 |
| Úrad priemyselného vlastníctva SR | 3 216 | 3 200 | 3 200 | 3 372 | 172 | 104,9 |
| Úrad pre normalizáciu, metrológiu a skúšobníctvo SR | 1 135 | 2 152 | 2 152 | 2 435 | 283 | 214,5 |
| Protimonopolný úrad SR | 5 458 | 200 | 200 | 3 708 | 3 508 | 67,9 |
| Národný bezpečnostný úrad | 32 | 22 | 14 | 19 | 5 | 59,4 |
| Správa štátnych hmotných rezerv SR | 3 947 | 600 | 603 | 603 | 0 | 15,3 |
| Všeobecná pokladničná správa | 12 815 983 | 13 462 654 | 13 462 654 | 13 306 715 | -155 939 | 103,8 |
| Slovenská akadémia vied | 2 116 | 500 | 517 | 638 | 121 | 30,2 |
| Kancelária súdnej rady SR | 1 | 0 | 0 | 1 | 1 | 100,0 |

*Zdroj: MF SR*

***Tabuľka 8: Výdavky podľa kapitol ŠR na hotovostnej báze za roky 2018 a 2019***

| **Ukazovateľ (v tis. eur)** | **Skutočnosť 2018** | **Rozpočet 2019** | | **Skutočnosť**  **2019** | **Rozdiel** | **Index (%)** |
| --- | --- | --- | --- | --- | --- | --- |
| **schválený** | **upravený** |
| a | 1 | 2 | 3 | 4 | 4-3 | 4/1\*100 |
| **Kapitoly ŠR spolu** | **16 563 255** | **17 538 901** | **18 253 558** | **18 027 016** | **-226 542** | **108,8** |
| Kancelária NR SR | 32 522 | 31 857 | 48 171 | 48 038 | -133 | 147,7 |
| Kancelária prezidenta SR | 5 573 | 4 874 | 7 645 | 7 638 | -7 | 137,1 |
| Úrad vlády SR | 78 743 | 54 043 | 46 812 | 46 810 | -2 | 59,4 |
| Úrad podpredsedu vlády pre investície a informatizáciu | 28 991 | 10 487 | 119 462 | 119 303 | -159 | 411,5 |
| Kancelária Ústavného súdu SR | 7 460 | 5 677 | 6 159 | 6 048 | -111 | 81,1 |
| Kancelária Najvyššieho súdu SR | 13 646 | 19 023 | 17 852 | 17 852 | 0 | 130,8 |
| Generálna prokuratúra SR | 99 805 | 106 705 | 115 723 | 112 713 | -3 010 | 112,9 |
| Najvyšší kontrolný úrad SR | 11 003 | 10 911 | 12 697 | 12 697 | 0 | 115,4 |
| Slovenská informačná služba | 66 471 | 54 854 | 71 340 | 71 340 | 0 | 107,3 |
| Ministerstvo zahraničných vecí a európskych záležitostí SR | 165 322 | 136 438 | 197 897 | 197 804 | -93 | 119,6 |
| Ministerstvo obrany SR | 1 095 429 | 1 662 684 | 1 606 423 | 1 606 316 | -107 | 146,6 |
| Ministerstvo vnútra SR | 2 723 917 | 2 464 409 | 2 978 818 | 2 978 726 | -92 | 109,4 |
| Ministerstvo spravodlivosti SR | 451 312 | 439 506 | 484 621 | 484 616 | -5 | 107,4 |
| Ministerstvo financií SR | 496 043 | 420 186 | 579 295 | 578 873 | -422 | 116,7 |
| Ministerstvo životného prostredia SR | 449 594 | 540 617 | 484 115 | 484 111 | -4 | 107,7 |
| Ministerstvo školstva, vedy, výskumu a športu SR | 1 265 895 | 1 361 103 | 1 391 064 | 1 388 736 | -2 328 | 109,7 |
| Ministerstvo zdravotníctva SR | 1 371 498 | 1 230 946 | 1 480 374 | 1 480 069 | -305 | 107,9 |
| Ministerstvo práce, sociálnych vecí a rodiny SR | 2 331 679 | 2 300 898 | 2 653 816 | 2 652 945 | -871 | 113,8 |
| Ministerstvo kultúry SR | 284 037 | 255 194 | 330 919 | 330 774 | -145 | 116,5 |
| Ministerstvo hospodárstva SR | 280 620 | 428 178 | 359 432 | 359 227 | -205 | 128,0 |
| Ministerstvo pôdohospodárstva a rozvoja vidieka SR | 1 049 296 | 1 193 459 | 1 202 522 | 1 202 506 | -16 | 114,6 |
| Ministerstvo dopravy a výstavby SR | 1 966 783 | 1 153 930 | 1 668 106 | 1 668 077 | -29 | 84,8 |
| Úrad geodézie, kartografie a katastra SR | 18 868 | 22 282 | 19 418 | 19 305 | -113 | 102,3 |
| Štatistický úrad SR | 25 527 | 32 932 | 32 779 | 32 722 | -57 | 128,2 |
| Úrad pre verejné obstarávanie | 9 150 | 9 307 | 10 936 | 10 931 | -5 | 119,5 |
| Úrad pre reguláciu sieťových odvetví | 4 646 | 4 472 | 5 026 | 5 025 | -1 | 108,2 |
| Úrad jadrového dozoru SR | 8 702 | 9 560 | 9 873 | 9 187 | -686 | 105,6 |
| Úrad priemyselného vlastníctva SR | 3 828 | 3 582 | 5 204 | 5 204 | 0 | 135,9 |
| Úrad pre normalizáciu, metrológiu a skúšobníctvo | 5 237 | 6 160 | 6 844 | 6 843 | -1 | 130,7 |
| Protimonopolný úrad SR | 3 043 | 2 877 | 4 180 | 4 180 | 0 | 137,4 |
| Národný bezpečnostný úrad SR | 11 698 | 10 120 | 21 317 | 20 908 | -409 | 178,7 |
| Správa štátnych hmotných rezerv SR | 13 261 | 9 957 | 15 136 | 15 135 | -1 | 114,1 |
| Všeobecná pokladničná správa | 2 112 288 | 3 471 300 | 2 176 833 | 1 959 608 | -217 225 | 92,8 |
| Slovenská akadémia vied | 70 375 | 69 414 | 81 540 | 81 539 | -1 | 115,9 |
| Kancelária súdnej rady SR | 993 | 959 | 1 209 | 1 210 | 1 | 121,9 |

*Zdroj: MF SR*

***Tabuľka 9: Vybrané ukazovatele programovej štruktúry kapitoly MDV SR a ich plnenie v roku 2019***

| **Ukazovateľ** | **2016** | | **2017** | | **2018** | | **2019** | |
| --- | --- | --- | --- | --- | --- | --- | --- | --- |
| **P** | **S** | **P** | **S** | **P** | **S** | **P** | **S** |
| **Výstavba D a RC** | | | | | | | | |
| Dĺžka začatej výstavby v km (ŠR) | 202,7 | 20,1 | 22,6 | 10,5 | 21,3 | 0 | 14,1 | 17,8 |
| Dĺžka odovzdaných km do užívania (ŠR) | 32,8 | 9,6 | 1,5 | 1,43 | 11,3 | 0 | 28,7 | 0 |
| Celková dĺžka novovybudovaných ciest v km (EÚ – PO 2) | - | 0 | - | 0 | 65,9\* | 0 | - | 14,4 |
| **Výstavba ciest I. triedy** | | | | | | | | |
| Dĺžka odovzdaných nových a zrekonštruovaných úsekov v km (ŠR) | 10 | 20,1 | 1 | 14,4 | 1 | 11,1 | 1 | 16,8 |
| Celková dĺžka rekonštruovaných alebo zrenovovaných ciest v km (EÚ – PO 6) | - | 0 | - | 75,7 | 100\* | 0 | - | 20 |
| **Rozvoj železničnej dopravy** | | | | | | | | |
| Počet podporených projektov v rámci rozvoja železničnej siete (ŠR) | N/A | 8 | N/A | 10 | 1 | 40 | 1 | 21 |
| Celková dĺžka rekonštruovaných ale zrenovovaných železničných tratí (TEN-T CORE) v km (EÚ – PO 1) | - | 0 | - | 8,8 | 12,3\* | 0 | - | 0 |
| Celková dĺžka rekonštruovaných ale zrenovovaných železničných tratí (mimo TEN-T CORE) v km (EÚ – PO 5) | - | 0 | - | 0 | 54,5\* | 0 | - | 0 |
| Počet obnovených vlakových súprav v železničnej verejnej osobnej doprave (EÚ – PO 1) | - | 0 | - | 0 | 35\* | 0 | - | 4 |

*Zdroj: Monitorovacia správa ZÚ MDV SR 2019*

*\* Hodnota je kumulatívna*

1. *Novelou zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, s účinnosťou od 1. 1. 2019 došlo k redukcii počtu platových tried zo 14 platových tried na súčasných 11 platových tried. Ďalej nadobudli účinnosť zmeny platových taríf pedagogických zamestnancov a odborných zamestnancov a zvýšenie platových taríf v závislosti od dĺžky započítanej praxe.* [↑](#footnote-ref-1)
2. *Dôvodom je nevyhnutnosť vykonania auditov finančných výkazov a získanie definitívnych údajov o časovom rozlíšení daní a poistných odvodov predovšetkým zo strany FR SR, Sociálnej poisťovne a zdravotných poisťovní.* [↑](#footnote-ref-2)
3. *Jednotlivé subjekty VS sú právnické osoby, v súlade s metodikou ESA 2010 zaradené do VS a zapísané v registri organizácií, ktorý je vedený Štatistickým úradom SR.* [↑](#footnote-ref-3)
4. *Podľa metodiky ESA 2010 sú príjmom len tie príjmy z predaja emisií, ktoré sú reálne spotrebované v ekonomike.* [↑](#footnote-ref-4)
5. *Legislatívne bolo schválené zavedenie eKasy pre všetky subjekty najneskôr do 1. júla 2019. Pokuty za nezavedenie boli neskôr posunuté na 1. január 2020, aby mali subjekty dostatok času na prechod na novú online pokladňu, pretože hrozilo, že by nebol dostatok certifikovaných pokladníc na trhu.* [↑](#footnote-ref-5)
6. *Novela zákona č. 222/2004 Z. z. o dani z pridanej hodnoty v znení neskorších predpisov, s účinnosťou od 1. 1. 2019 zavádza zníženú sadbu dane 10 % na ubytovacie služby, ktoré do 31. 12. 2018 podliehali sadzbe dane 20 %. Zmena sa vzťahuje na hotelové a turistické ubytovacie služby, kempy, ale aj na ubytovanie v internátoch a robotníckych ubytovniach.*  [↑](#footnote-ref-6)
7. *Zdroj: Eurostat, Study and Reports on the VAT Gap in the EU-28 Member States: 2019 Final Report* [↑](#footnote-ref-7)
8. *Metodika, ktorú používa EK, slúži predovšetkým na medzinárodné porovnanie, preto nevyhnutne obsahuje veľa zjednodušených predpokladov. Predovšetkým samotný koncept časovo posunutej hotovosti (ESA 2010) nie je najpresnejší, ak chceme priradiť platby do období, ku ktorým ekonomicky patria. Napriek niektorým nepresnostiam je medzinárodné porovnanie daňových medzier užitočným nástrojom.* [↑](#footnote-ref-8)
9. *Výnos DPPO za rok 2019 je len odhad, pretože daňové priznania za rok 2019 sa podávajú v roku 2020 a skutočný výnos dane bude známy až na začiatku roka 2021.* [↑](#footnote-ref-9)
10. ÚHP*: Revízia výdavkov zamestnanosti a odmeňovania vo verejnej správe (marec 2020)*

    [*https://www.mfsr.sk/sk/financie/hodnota-za-peniaze/revizia-vydavkov/zamestnanost-mzdy-vo-verejnej-sprave/*](https://www.mfsr.sk/sk/financie/hodnota-za-peniaze/revizia-vydavkov/zamestnanost-mzdy-vo-verejnej-sprave/) [↑](#footnote-ref-10)
11. *Standard Eurobarometer 90 survey (EB90)* [*https://data.europa.eu/euodp/en/data/dataset/S2215\_90\_3\_STD90\_ENG*](https://data.europa.eu/euodp/en/data/dataset/S2215_90_3_STD90_ENG) *(november 2018)* [↑](#footnote-ref-11)
12. *Zdroj: RIS - Údaje o dosiahnutej skutočnosti z výkazu Práca 2 - 04* [↑](#footnote-ref-12)
13. *ÚHP: Revízia výdavkov zamestnanosti a odmeňovania vo verejnej správe (marec 2020), Dostupné na:* [*https://www.mfsr.sk/sk/financie/hodnota-za-peniaze/revizia-vydavkov/zamestnanost-mzdy-vo-verejnej-sprave/*](https://www.mfsr.sk/sk/financie/hodnota-za-peniaze/revizia-vydavkov/zamestnanost-mzdy-vo-verejnej-sprave/) [↑](#footnote-ref-13)
14. *Odporúčanie je v súlade s odporúčaniami ÚHP MF SR.* [↑](#footnote-ref-14)
15. *Záväzky rezortu zdravotníctva zahŕňajú záväzky zdravotníckych zariadení v pôsobnosti MZ SR, MV SR, MO SR, záväzky delimitovaných zdravotníckych zariadení na obce a VÚC a transformovaných na neziskové organizácie, záväzky zdravotníckych zariadení transformovaných na akciové spoločnosti a záväzky zdravotných poisťovní.* [↑](#footnote-ref-15)
16. *Cytostatiká sú lieky, ktoré zastavujú rast alebo ničia nádorové bunky v organizme; imunomodulátory sú látky, ktoré potláčajú alebo aktivujú imunitný systém.* [↑](#footnote-ref-16)
17. *ÚHP: Revízia výdavkov na zdravotníctvo II - Záverečná správa (október 2019), Dostupné na:* [*https://www.mfsr.sk/files/archiv/44/revizia\_zdravotnictvo\_2.pdf*](https://www.mfsr.sk/files/archiv/44/revizia_zdravotnictvo_2.pdf) [↑](#footnote-ref-17)
18. *K 30. 6. 2019 bol upravený rozpočet kapitoly vo výške 2 153 710 tis. eur.* [↑](#footnote-ref-18)
19. *Prvok 0EB0101, Prioritná os č. 2 – Cestná infraštruktúra, cieľ 1 – Odstránenie kľúčových úzkych miest na cestnej infraštruktúre TEN-T prostredníctvom výstavby úsekov D a RC, Monitorovacia správa programovej štruktúry MDV SR 2019* [↑](#footnote-ref-19)
20. *PREHĽAD STAVU CIEST I., II. a III. triedy - stav na základe prehliadok vykonávaných správcom ciest, Dostupné na:* [*https://www.ssc.sk/files/documents/shv/hl\_prehl\_ciest-2019.pdf*](https://www.ssc.sk/files/documents/shv/hl_prehl_ciest-2019.pdf) [↑](#footnote-ref-20)